Kawża T-16/04

Arcelor SA

vs

Il-Parlament Ewropew u Il-Kunsill tal-Unjoni Ewropea

“Ambjent — Direttiva 2003/87/KE — Skema għall-iskambju ta’ kwoti ta’ emissjonijiet ta’ gassijiet serra — Talba għal annullament — Nuqqas ta’ interess dirett u individwali — Talba għall-kumpens għad-danni — Ammissibbiltà — Ksur suffiċjentement serju ta’ dispożizzjoni legali superjuri li tagħti drittijiet lill-individwi — Dritt ta’ proprjetà — Libertà li tiġi eżerċitata attività ekonomika — Proporzjonalità — Trattament ugwali — Libertà ta’ stabbiliment — Ċertezza legali”

Sommarju tas-sentenza

1. Rikors għal annullament — Persuni fiżiċi jew ġuridiċi — Atti li jikkonċernawhom direttament u individwalment — Att normattiv — Direttiva

(ir-raba’ paragrafu tal-Artikolu 230 KE u t-tielet paragrafu tal-Artikolu 249 KE)

2. Rikors għal annullament — Persuni fiżiċi jew ġuridiċi — Atti li jikkonċernawhom direttament u individwalment — Direttiva 2003/87 — Skema għall-iskambju ta’ kwoti ta’ emissjonijiet ta’ gassijiet serra

(Artikoli 174 KE u 175(1) KE, u r-raba’ paragrafu tal-Artikolu 230 KE; Direttiva tal-Parlament Ewropew u tal‑Kunsill, Anness I)

3. Proċedura — Rikors promotur —- Rekwiżiti proċedurali — Identifikazzjoni tas-suġġett tal-kawża — Sunt tal-motivi invokati

(Statut tal-Qorti tal-Ġustizzja, l-ewwel paragrafu tal-Artikolu 21 u l-ewwel paragrafu tal-Artikolu 53; Regoli tal‑Proċedura tal-Qorti Ġenerali, Artikolu 44(1)(ċ))

4. Responsabbiltà mhux kuntrattwali — Kundizzjonijiet — Illegalità — Ksur suffiċjentement serju tad-dritt Komunitarju

(Artikoli 174 KE u 175 KE, u t-tieni paragrafu tal-Artikolu 288 KE; Direttiva tal-Parlament Ewropew u tal‑Kunsill 2003/87)

5. Moviment liberu tal-persuni — Libertà ta’ stabbiliment — Dispożizzjonijiet tat-Trattat

(Artikoli 3(1)(c) KE, 43 KE, 174 KE, 175 KE, u t-tielet paragrafu tal-Artikolu 249 KE; Direttiva tal-Parlament u tal-Kunsill 2003/87)

6. Ambjent — Tniġġis atmosferiku — Direttiva 2003/87 — Skema għall-iskambju ta’ kwoti ta’ emissjonijiet ta’ gassijiet serra

(it-tieni paragrafu tal-Artikolu 5 KE, Artikoli 10 KE, 174 KE sa 176 KE, u t-tielet paragrafu tal-Artikolu 249 KE; Direttiva tal‑Parlament Ewropew u tal-Kunsill 2003/87, Artikoli 9(1) u 11(1))

7. Dritt Komunitarju — Prinċipji — Drittijiet fundamentali

(Direttiva tal-Parlament Ewropew u tal-Kunsill 2003/87, Artikoli 9(1) u 11(1))

8. Ambjent — Tniġġis atmosferiku — Direttiva 2003/87 — Skema għall-iskambju ta’ kwoti ta’ emissjonijiet ta’ gassijiet serra

(Artikoli 43 KE u 174 KE; Direttiva tal-Parlament Ewropew u tal-Kunsill 2003/87, Artikoli 3(a), u 12(2) u (3))

9. Ambjent — Tniġġis atmosferiku — Direttiva 2003/87 — Skema għall-iskambju ta’ kwoti ta’ emissjonijiet ta’ gassijiet serra

(Artikolu 174 KE; Direttiva tal-Parlament Ewropew u tal-Kunsill 2003/87, Artikoli 9(1) u (3), u 11(1), u Anness III; Deċiżjoni tal-Kunsill 2002/358)

10. Dritt Komunitarju — Prinċipji — Ċertezza legali

(Artikoli 2 KE u 3(1)(c) u (g) KE; Direttiva tal-Parlament Ewropew u tal-Kunsill 2003/87, Artikolu 1)

1. Il-fatt biss illi r-raba’ paragrafu tal-Artikolu 230 KE ma jirrikonoxxix espressament l-ammissibbiltà ta’ rikors għal annullament ippreżentat minn individwu kontra direttiva fis-sens tat-tielet paragrafu tal-Artikolu 249 KE ma huwiex biżżejjed sabiex tali rikors jiġi ddikjarat inammissibbli. Fil-fatt, l‑istituzzjonijiet Komunitarji ma jistgħux jeskludu l-protezzjoni ġudizzjarja offruta lill-individwi mit-Trattat sempliċement bl-għażla tal-forma tal-att inkwistjoni, anki jekk din tkun ta’ direttiva. Bl-istess mod, il-fatt biss li d-dispożizzjonijiet ikkontestati jifformaw parti minn att ta’ applikazzjoni ġenerali li jikkostitwixxi direttiva vera u mhux deċiżjoni, fis-sens tar-raba’ paragrafu tal-Artikolu 249 KE, adottat fil-forma ta’ direttiva, ma huwiex biżżejjed fih innifsu sabiex tiġi eskluża l-possibbiltà li dawn id-dispożizzjonijiet ikunu jistgħu jikkonċernaw individwu direttament u individwalment.

(ara l-punt 94)

2. Minkejja illi huwa veru illi meta jadottaw att ta’ applikazzjoni ġenerali, l‑istituzzjonijiet Komunitarji għandhom josservaw id-dispożizzjonijiet legali superjuri, inklużi d-drittijiet fundamentali, l-allegazzjoni li tali att jikser dawn id-dispożizzjonijiet jew dawn id-drittijiet ma hijiex biżżejjed fiha nnifisha sabiex ir-rikors ta’ individwu jiġi ddikjarat ammissibbli, mingħajr ma jintilef l-iskop tar-raba’ paragrafu tal‑Artikolu 230 KE, sakemm l-allegat ksur ma jkunx ta’ natura li jindividwalizzaha bl-istess mod kif ikun individwat destinatarju.

F’dan ir-rigward, ma teżisti ebda dispożizzjoni espressa u speċifika, la fuq livell ta’ dispożizzjoni superjuri u lanqas fuq livell ta’ dritt sekondarju, li tobbliga lil-leġiżlatur Komunitarju sabiex, waqt il-proċess ta’ adozzjoni tad-Direttiva 2003/87, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, jagħti attenzjoni partikolari għas-sitwazzjoni tal-produtturi tal-ħadid mhux maħdum jew tal-azzar, meta mqabbla ma’ dik tal-operaturi tas‑setturi industrijali l-oħra indikati fl-Anness I tal-imsemmija direttiva. Fil-fatt, b’mod partikolari, l‑Artikolu 174 KE u l-Artikolu 175(1) KE, inkwantu bażijiet legali għall-attività leġiżlattiva tal-Komunità fil-qasam tal-ambjent, ma jistabbilixxux obbligu bħal dan.

Barra minn hekk, impriża li tipproduċi l-azzar ma tistax tiġi kkunsidrata bħala individwalment ikkonċernata mid-dispożizzjonijiet tad-Direttiva 2003/87.

(ara l-punti 102, 103, 105)

3. Rikors għad-danni allegatament ikkawżati minn istituzzjoni Komunitarja għandu jinkludi l-elementi li jippermettu li jiġi identifikat l-aġir li r-rikorrent jakkuża bih lill-istituzzjoni, ir-raġunijiet għaliex jikkunsidra li teżisti rabta kawżali bejn l-aġir u d-dannu allegatament subit, kif ukoll in-natura u l-portata ta’ dan id-dannu.

Madankollu, jekk, fid-dawl tal-fatti fil-mument tal-preżentata ta’ rikors għad‑danni minħabba l-aġir allegatament illegali tal-Parlament Ewropew u tal‑Kunsill meta adottaw id-Direttiva 2003/87, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, dan id‑dannu kien neċessarjament wieħed futur peress li d-direttiva kkontestata kienet għadha qed tiġi trasposta fl-ordinamenti ġuridiċi nazzjonali u jekk, fid-dawl tal‑marġni ta’ diskrezzjoni tal-Istati Membri fir-rigward tal-implementazzjoni tal‑iskema għall-iskambju ta’ kwoti fit-territorji tagħhom b’applikazzjoni tal‑pjanijiet nazzjonali ta’ allokazzjoni tagħhom, ir-rikorrenti ma setgħetx tippreċiża l-portata eżatta ta’ dan id-dannu futur fil-mument li fih ippreżentat ir‑rikors tagħha. Ma kienx indispensabbli li fir-rikors tiġi ppreċiżata, inkwantu kundizzjoni ta’ ammissibbiltà, il-portata eżatta tad-dannu, u inqas u inqas li jiġi kkwantifikat l-ammont ta’ dannu mitlub, peress li, fi kwalunkwe każ, dan jibqa’ possibbli sal-istadju tar-replika, bil-kundizzjoni li r-rikorrent jinvoka tali ċirkustanzi u jindika elementi li jippermettu li jiġu evalwati n-natura u l-portata tad-dannu sabiex imbagħad il-konvenut ikun f’pożizzjoni li jippreżenta d-difiża tiegħu.

(ara l-punti 132, 135)

4. Sabiex jingħata lok għar-responsabbiltà mhux kuntrattwali tal-Komunità minħabba l-adozzjoni tad-Direttiva 2003/87, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, eventwali ksur suffiċjentement serju tad-dispożizzjonijiet legali li għandhom bħala għan li jikkonferixxu drittijiet lill-individwi għandu jistrieħ fuq il-fatt illi l-leġiżlatur Komunitarju jkun abbuża, b’mod manifest u gravi, mil-limiti tas-setgħa diskrezzjonali wiesgħa li għandu fil-qasam tal-ambjent taħt l-Artikoli 174 KE u 175 KE. Fil-fatt, l‑eżerċizzju ta’ din is-setgħa diskrezzjonali jirrikjedi, l-ewwel nett, li l-leġiżlatur Komunitarju jantiċipa u jevalwa żviluppi ekoloġiċi, xjentifiċi, tekniċi u ekonomiċi ta’ natura kumplessa u inċerta, u, it-tieni nett, l-ibbilanċjar u l-arbitraġġ mil‑leġiżlatur Komunitarju tal-għanijiet, tal-prinċipji u tal-interessi taħt l‑Artikolu 174 KE. Dan jirriżulta fl-imsemmija direttiva permezz tal-istabbiliment ta’ serje ta’ għanijiet u ta’ sotto-għanijiet parzjalment kontradittorji.

(ara l-punti 141, 143)

5. L-istituzzjonijiet Komunitarji għandhom iħarsu, l-istess bħall-Istati Membri, il‑libertajiet fundamentali, bħal-libertà ta’ stabbiliment, li jservu sabiex jintlaħaq wieħed mill-għanijiet essenzjali tal-Komunità, b’mod partikolari dak tat-twettiq ta’ suq intern kif stabbilit fl-Artikolu 3(1)(ċ) KE.

Madankollu, minn dan l-obbligu ġenerali ma jirriżultax li l-leġiżlatur Komunitarju għandu jirregola s-suġġett inkwistjoni b’mod illi l-leġiżlazzjoni Komunitarja, b’mod partikolari meta din tieħu l-forma ta’ direttiva fis-sens tat-tielet paragrafu tal-Artikolu 249 KE, tipprovdi soluzzjoni eżawrjenti u definittiva għal ċerti problemi mqajma fir-rigward tat-twettiq tas-suq intern jew tarmonizza kompletament il-liġijiet nazzjonali sabiex telimina kull ostakolu li jista’ jkun hemm għall-kummerċ intra-Komunitarju. Meta l-leġiżlatur Komunitarju huwa msejjaħ jirristruttura jew joħloq sistema kumplessa, bħas-sistema ta’ kwoti, implementata permezz tad-Direttiva 2003/87, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, huwa jista’ juża approċċ maqsum fi stadji u jistabbilixxi biss armonizzazzjoni progressiva tal-liġijiet nazzjonali inkwistjoni, peress li l-implementazzjoni ta’ tali miżuri hija ġeneralment diffiċli minħabba li hija tirrikjedi, l-ewwel nett, li l-istituzzjonijiet Komunitarji kompetenti jistabbilixxu, abbażi ta’ dispożizzjonijiet nazzjonali diversi u kumplessi, dispożizzjonijiet komuni, konformi mal-għanijiet iddefiniti mit-Trattat u li jkunu jaqblu magħhom maġġoranza kwalifikata tal-membri tal-Kunsill. Dan huwa wkoll il-każ tal-leġiżlazzjoni Komunitarja fil-qasam tal-ambjent skont l‑Artikoli 174 KE u 175 KE.

(ara l-punti 177-178)

6. Skont it-tielet paragrafu tal-Artikolu 249 KE, direttiva torbot lil kull Stat Membru destinatarju biss fir-rigward tar-riżultat li jkollu jintlaħaq iżda tħalli f’idejn l-istanzi nazzjonali sabiex jagħżlu l-forma u l-metodi, li loġikament ifisser li dan l-Istat ikollu neċessarjament marġni ta’ diskrezzjoni sabiex jiddefinixxi l-miżuri ta’ traspożizzjoni. Barra minn hekk, skont il-prinċipju ta’ sussidjarjetà stabbilit fit‑tieni paragrafu tal-Artikolu 5 KE, li għalih tirreferi l-premessa 30 tad-Direttiva 2003/87, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, il-Kummissjoni tintervjeni biss, fl-oqsma li ma jaqgħux taħt il-kompetenza esklużiva tagħha, jekk u sakemm l-għanijiet tal‑azzjoni proposta ma jkunux jistgħu jintlaħqu sew mill-Istati Membru u għaldaqstant, minħabba l-iskala tad-daqs jew l-effetti tal-azzjoni proposta, ikunu jistgħu jintlaħqu aħjar fuq livell Komunitarju. Mill-Artikoli 174 KE sa 176 KE jirriżulta li, fil-qasam tal-protezzjoni tal-ambjent, il-kompetenzi tal-Komunità u tal-Istati Membri huma kondiviżi. Għaldaqstant, il-leġiżlazzjoni Komunitarja f’dan il-qasam ma tipprovdix għal armonizzazzjoni kompleta u l-Artikolu 176 KE jipprovdi għall-possibbiltà li l-Istati Membri jadottaw miżuri ta’ protezzjoni iktar b’saħħithom, peress li dawn huma suġġetti biss għall-kundizzjoni li jkunu kompatibbli mat-Trattat u li jiġu nnotifikati lill-Kummissjoni.

Skont dawn il-prinċipji, id-Direttiva 2003/87 inkwistjoni ma tipprovdix għal armonizzazzjoni kompleta, fuq il-livell Komunitarju, tal-kundizzjonijiet li huma l‑bażi tat-twaqqif u tal-funzjonament tal-iskema ta’ skambju ta’ kwoti. Fil-fatt, bla ħsara għad-dispożizzjonijiet tat-Trattat, l-Istati Membri għandhom marġni wiesgħa ta’ diskrezzjoni fir-rigward tal-implementazzjoni ta’ din is-sistema, b’mod partikolari fl-ambitu tal-preparazzjoni tal-pjanijiet nazzjonali ta’ allokazzjoni tagħhom u tad‑deċiżjonijiet awtonomi tagħhom tal-allokazzjoni ta’ kwoti ta’ emissjonijiet skont l-Artikolu 9(1) u l-Artikolu 11(1) tal-imsemmmija direttiva. Konsegwentement, il-fatt biss li l-leġiżlatur Komunitarju ħalla miftuħa kwistjoni partikolari li taqa’ taħt il-kamp ta’ applikazzjoni ta’ din id-direttiva u ta’ libertà fundamentali, bħal-libertà ta’ stabbilimenti, b’mod li huma l-Istati Membri li għandhom jirregolaw din il-kwistjoni fl-eżerċizzju tad-diskrezzjoni tagħhom, naturalment b’mod konformi mad-dispożizzjonijiet legali superjuri Komunitarji, ma jiġġustifikax, fih innifsu, il-kwalifika ta’ din l-omissjoni bħala kuntrarja għad-dispożizzjonijiet tat-Trattat. Dan huwa iktar u iktar minnu peress li, skont id-dmir tagħhom ta’ kooperazzjoni leali taħt l-Artikolu 10 KE, l-Istati Membri għandhom jiżguraw li d-direttivi jkunu effettivi, li jfisser ukoll li għandhom jinterpretaw id-dritt intern fid-dawl tal-għanijiet u l-prinċipji li fuqhom tkun ibbażata d-direttiva inkwistjoni.

(ara l-punti 179, 180)

7. Kemm il-leġiżlatur Komunitarju meta jadotta direttiva, kif ukoll l-Istati Membri, meta jittrasponu l-imsemmija direttiva fid-dritt nazzjonali, għandhom jiżguraw li jitħarsu l-prinċipji ġenerali tad-dritt Komunitarju. B’hekk, l-eżiġenzi li jirriżultaw mill-protezzjoni tal-prinċipji ġenerali rikonoxxuti fl-ordinament ġuridiku Komunitarju, fosthom id-drittijiet fundamentali, jorbtu lill-Istati Membri anki meta jimplementaw il-leġiżlazzjoni Komunitarja u, għaldaqstant, dawn ikunu obbligati, sa fejn ikun possibbli, li japplikaw din il-leġiżlazzjoni b’mod li ma jiksrux l-imsemmija eżiġenzi. Dawn il-prinċipji japplikaw b’analoġija għal-libertajiet fundamentali tat-Trattat KE.

F’dan ir-rigward, jekk id-Direttiva 2003/87, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, u b’mod partikolari, l-Artikoli 9(1) u 11(1) tagħha, jagħtu marġni ta’ diskrezzjoni lill-Istati Membri, din hija, bħala prinċipju, wiesgħa biżżejjed sabiex ikunu jistgħu japplikaw id-dispożizzjonijiet tal-imsemmija direttiva b’mod konformi mal-eżiġenzi li jirriżultaw mill‑protezzjoni tad-drittijiet fundamentali u tal-libertajiet fundamentali tat-Trattat. Barra minn hekk, peress li l-implementazzjoni ta’ din id-direttiva hija suġġetta għall-istħarriġ mill-qrati nazzjonali, huma dawn il-qrati li għandhom iressqu domanda preliminari skont l-Artikolu 234 KE fil-każ li jiltaqgħu ma diffikultajiet dwar l-interpretazzjoni jew il-validità tagħha. Għaldaqstant, l-awtoritajiet u l-qrati tal-Istati Membri mhux biss għandhom jinterpretaw id-dritt nazzjonali tagħhom b’mod konformi mad-direttiva kkontestata, iżda għandhom ukoll jiżguraw li ma jibbażawx ruħhom fuq interpretazzjoni ta’ din tal-aħħar li tkun kunfliġġenti mad-drittijiet fundamentali protetti mill-ordinament ġuridiku Komunitarju, mal-prinċipji ġenerali l-oħra tad‑dritt Komunitarju, jew mal-libertajiet fundamentali tat-Trattat, bħal-libertà ta’ stabbiliment. Il-leġiżlatur Komunitarju ma jistax jiġi kkritikat li ma sabx soluzzjoni eżawrjenti u definittiva, fil-qafas ta’ direttiva, għal diffikultà li taqa’ taħt il-kamp ta’ applikazzjoni tal-libertà ta’ stabbiliment, meta din id-direttiva tirriżerva għall-Istati marġni ta’ diskrezzjoni li jippermettilhom jirrispettaw kompletament id-dispożizzjonijiet tat-Trattat KE u l-prinċipji ġenerali tad-dritt Komunitarju.

(ara l-punti 181-184)

8. Fin-nuqqas ta’ trasferiment transkonfinali liberu ta’ kwoti ta’ emissjonijiet ta’ gassijiet serra fis-sens tal-Artikolu 12(2) u (3), moqri flimkien mal-Artikolu 3(a) tad-Direttiva 2003/87, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, l-effikaċja u l-effiċjenza ekonomika tal-iskema għall-iskambju ta’ kwoti fis-sens tal-Artikolu 1 tal-imsemmija direttiva jiġu ddisturbati ħafna. Huwa għal din ir-raġuni li l‑Artikolu 12(2) ta’ din id-direttiva jimponi fuq l-Istati Membri l-obbligu ġenerali li jiżguraw li din il-libertà tkun effettiva fil-kuntest tal-leġiżlazzjoni nazzjonali rilevanti. Min-naħa l-oħra, l-imsemmija direttiva ma tipprovdi għal ebda restrizzjoni fir-rigward ta’ trasferiment transkonfinali ta’ kwoti bejn persuni ġuridiċi tal-istess grupp ta’ impriżi, irrispettivament mis-sede ekonomika u/jew soċjali tagħhom fis-suq intern. Fid-dawl tad-dispożizzjonijiet tad-Direttiva 2003/87 iċċitati iktar ’il fuq, ma jistax jiġi konkluż li din iġġib magħha restrizzjoni illegali għal-libertajiet fundamentali tat-Trattat, inkluża l-libertà ta’ stabbiliment, jew li hija twassal lill-Istati Membri sabiex ma josservawx dawn il‑libertajiet. Il-leġiżlatur Komunitarju, inqas u inqas, ma jistax jinżamm responsabbli talli, f’dan ir-rigward, huwa abbuża, b’mod manifest u gravi, mil‑limiti tas-setgħa diskrezzjonali tiegħu taħt l-Artikolu 174 KE, moqri flimkien mal-Artikolu 43 KE.

(ara l-punti 188, 190)

9. Id-Direttiva 2003/87, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, ma fiha ebda dispożizzjoni li tirregola l-portata tal-konsegwenzi finanzjarji li jistgħu jirriżultaw kemm mill-insuffiċjenza ta’ kwoti ta’ emissjonijiet mogħtija lil stallazzjoni kif ukoll mill-prezz ta’ dawn il-kwoti, peress li dan il-prezz huwa esklużivament iddeterminat mill-forzi tas-suq imwaqqaf wara l-istabbiliment tal-iskema għall-iskambju ta’ kwoti li, skont l-Artikolu 1 tal-imsemmija direttiva, hija intenzjonata li tippromwovi t‑tnaqqis tal-emissjonijiet tal-gassijiet serra b’manjiera effettiva rigward l-ispejjeż u effiċjenza ekonomika. Regolamentazzjoni Komunitarja tal-prezzijiet tal-kwoti tista’ tfixkel l-għan prinċipali ta’ din id-direttiva, jiġifieri t-tnaqqis tal‑emissjonijiet ta’ gassijiet serra permezz ta’ skema għall-iskambju ta’ kwoti effettiva, li fil-qafas tagħha l-ispiża tal-emissjonijiet u tal-investimenti mwettqa sabiex jitnaqqsu dawn l-emissjonijiet tkun essenzjalment iddeterminata mill-mekkaniżmi tas-suq (premessa 5 tal-imsemmija direttiva). Minn dan jirriżulta li, fil-każ li l-kwoti ma jkunux biżżejjed, l-inċentiv tal-operaturi sabiex inaqqsu jew le l-emissjonijiet tagħhom ta’ gassijiet serra jiddependi minn deċiżjoni ekonomika kumplessa meħuda wara li jittieħdu inkunsiderazzjoni, b’mod partikolari, l-ewwel nett, il-prezzijiet tal-kwoti ta’ emissjonijiet disponibbli fis-suq ta’ skambju u, it-tieni nett, l-ispiża ta’ eventwali miżuri ta’ tnaqqis tal-emissjonijiet li l-għan tagħhom jista’ jkun jew li jnaqqsu l-produzzjoni, jew li jinvestu f’metodi ta’ produzzjoni iktar effikaċi fir-rigward tal-effiċjenza enerġetika (premessa 20 tal-istess direttiva).

Fi skema bħal din, iż-żieda fl-ispiża tal-emissjonijiet u, għaldaqstant, fil-prezzijiet tal-kwoti, li tiddependi minn serji ta’ parametri ekonomiċi, ma tistax tiġi rregolata minn qabel mil-leġiżlatur Komunitarju, għaliex imbagħad ikun hemm riskju li jitnaqqsu, u anki jintilfu għal kollox l-inċentivi ekonomiċi li jikkostitwixxu l-bażi tal-funzjonament tagħha u b’hekk tiġi mfixkla l-effettività tal-iskema għall-iskambju ta’ kwoti. Barra minn hekk, it-twaqqif ta’ tali sistema, inklużi l-premessi ekonomiċi tagħha, bil-għan li jiġu osservati l-obbligi li joħorġu mill-Protokoll ta’ Kyoto, jaqa’ taħt il-marġni wiesgħa ta’ diskrezzjoni li għandu l-leġiżlatur Komunitarju taħt l-Artikolu 174 KE u jikkostitwixxi, fih innifsu, għażla leġittima u xierqa tiegħu. Huwa fuq il-bażi ta’ din l-għażla leġittima li l-leġiżlatur Komunitarju bbaża l-iskema għall-iskambju ta’ kwoti fuq il-premessa li ġejja li, skont l-Artikolu 9(1) u l-Artikolu 11(1) tad-Direttiva 2003/87, huma l-Istati Membri li jiddeċiedu, abbażi tal-pjanijiet nazzjonali ta’ allokazzjoni tagħhom u fl‑eżerċizzju tal-marġni ta’ diskrezzjoni tagħhom f’dan ir-rigward, dwar il‑kwantità totali ta’ kwoti li għandhom jiġu allokati u dwar l-għoti individwali tal‑imsemmija kwoti lill-istallazzjonijiet stabbiliti fit-territorju tagħhom. Din id‑deċiżjoni hija suġġetta biss għal kontroll tal-Kummissjoni li jsir minn qabel u li huwa limitat, skont l-Artikolu 9(3) ta’ din l-istess direttiva, b’mod partikolari, għall-kriterji stabbiliti fl-Anness III. B’hekk, id-differenzi li għalihom huma suġġetti l-għanijiet u l-miżuri ta’ tnaqqis ta’ emissjonijiet tad-diversi Stati Membri, li huma r-riżultat tal-obbligi tagħhom taħt il-Protokoll ta’ Kyoto, kif rifless fil-pjan ta’ kondiviżjoni tal-piżijiet stabbilit mid-Deċiżjoni 2002/358, dwar l-approvazzjoni f’isem il-Komunità Ewropea, tal-Protokoll ta’ Kyoto għall‑Konvenzjoni Qafas tan-Nazzjonijiet Uniti dwar it-Tibdil fil-Klima u t‑twettiq konġunt tal-obbligi tiegħu u, għaldaqstant, l-inċertezza fir-rigward tal‑importanza tal-kwantità totali u tal-kwantitajiet individwali ta’ kwoti li għandhom jiġu allokati lid-diversi setturi industrijali u lill-operaturi fuq il-bażi tal‑PNA differenti, ma humiex attribwibbli għad-dispożizzjonijiet tad-direttiva inkwantu tali.

(ara l-punti 199-202)

10. In-nuqqas ta’ prevedibbiltà tal-iżvilupp tas-suq ta’ skambju jikkostitwixxi element inerenti u li ma jistax jiġi separat mill-mekkaniżmu ekonomiku li jikkaratterizza l‑iskema għall-iskambju ta’ kwoti, stabbilita bid-Direttiva 2003/87, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l‑Komunità, li hija suġġetta għar-regoli klassiċi tal-offerta u d-domanda li jikkaratterizzaw suq liberu u kompetittiv skont il-prinċipji stabbiliti fl-Artikolu 1, moqri flimkien mal-premessa 7 tal-imsemmija direttiva, kif ukoll mal-Artikolu 2 KE u l-Artikolu 3(1)(ċ) u (g) KE. Għaldaqstant, dan l-aspett ma jistax jiġi kkwalifikat bħala li huwa kuntrarju għall-prinċipju ta’ ċertezza legali għaliex inkella jiġu mminati l-fundamenti ekonomiċi stess tal-iskema għall-iskambju ta’ kwoti kif stabbiliti mill-imsemmija direttiva skont id-dispożizzjonijiet tat-Trattat.

(ara l-punt 203)

SENTENZA TAL-QORTI ĠENERALI (It-Tielet Awla)

15 ta’ Diċembru 2009( )

“Ambjent – Direttiva 2003/87/KE – Skema għall-iskambju ta’ kwoti ta’ emissjonijiet ta’ gassijiet serra – Talba għal annullament – Nuqqas ta’ interess dirett u individwali – Talba għall-kumpens għad-danni – Ammissibbiltà – Ksur suffiċjentement serju ta’ dispożizzjoni legali superjuri li tagħti drittijiet lill-individwi – Dritt ta’ proprjetà – Libertà li tiġi eżerċitata attività ekonomika – Proporzjonalità – Trattament ugwali – Libertà ta’ stabbiliment – Ċertezza legali”

Fil-Kawża T-16/04,

Arcelor SA, stabbilita fil-Lussemburgu (il-Lussemburgu), inizjalment irrappreżentata minn W. Deselaers, B. Meyring u B. Schmitt-Rady, u sussegwentement minn W. Deselaers u B. Meyring, avukati,

rikorrenti,

vs

Il-Parlament Ewropew, inizjalment irrappreżentat minn K. Bradley u M. Moore, u sussegwentement minn L. Visaggio u I. Anagnostopoulou, bħala aġenti,

u

Il-Kunsill tal-Unjoni Ewropea, inizjalment irrappreżentat minn B. Hoff-Nielsen u M. Bishop, u sussegwentement minn E. Karlsson u A. Westerhof Löfflerova, u sussegwentement minn A. Westerhof Löfflerova u K. Michoel, bħala aġenti,

konvenuti,

sostnuti minn

Il-Kummissjoni Ewropea, irrappreżentata minn U. Wölker, bħala aġent,

intervenjenti,

li għandha bħala suġġett, fl-ewwel lok, talba għall-annullament parzjali tad-Direttiva 2003/87/KE tal-Parlament Ewropew u tal-Kunsill, tat-13 ta’ Ottubru 2003, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (ĠU Edizzjoni Speċjali bil-Malti, Kapitolu 15, Vol. 7, p. 631), u, fit-tieni lok, talba għall-kumpens tad-dannu mġarrab mir-rikorrenti wara l-adozzjoni tal-imsemmija direttiva,

IL-QORTI ĠENERALI (It-Tielet Awla),

komposta minn J. Azizi (Relatur), President, E. Cremona u S. Frimodt Nielsen, Imħallfin,

Reġistratur: K. Pocheć, Amministratur,

wara li rat il-proċedura bil-miktub u wara s-seduta tal-15 ta’ April 2008,

tagħti l-preżenti

Sentenza

Il-kuntest ġuridiku

I – Id-dispożizzjonijiet tat-Trattat KE

1 L-Artikolu 174 KE jipprovdi li:

“1. Il-politika tal-Komunità dwar l-ambjent għandha tikkontribwixxi sabiex jintlaħqu dawn il-miri li ġejjin:

– Is-salvagwardja, il-ħarsien u t-titjib tal-kwalità ta’ l-ambjent;

– il-ħarsien tas-saħħa tal-bniedem;

– l-użu għaqli u razzjonali tar-riżorsi naturali;

– il-promozzjoni ta’ miżuri fuq livell internazzjonali li jittrattaw problemi ambjentali kemm reġjonali kif ukoll globali.

2. Il-Politika Komunitarja dwar l-ambjent għandu jkollha l-mira ta’ protezzjoni ta’ livell għoli li tieħu kont tad-diversità tas-sitwazzjonijiet fid-diversi reġjuni tal-Komunità. Għandha tkun ibbażata fuq il-prinċipju ta’ prekawzjoni u fuq il-prinċipji li azzjoni preventiva għandha tittieħed, li l-ħsara lill-ambjent għandha, bħala prijorità tissewwa f’ras il-għajn u li min iniġġeż għandu jħallas.

[…]

3. Fil-preparazzjoni tagħha tal-politika dwar l-ambjent, l-Komunità għandha tieħu in konsiderazzjoni:

– dati xjentifiċi u tekniċi eżistenti;

– l-kundizzjonijiet ambjentali fir-reġjuni differenti tal-Komunità;

– il-vantaġġi u l-piżijiet li jistgħu jirriżultaw minn azzjoni jew nuqqas ta’ azzjoni;

– l-iżvilupp ekonomiku u soċjali tal-Komunità in ġenerali u l-iżvilupp bilanċjat tar-reġjuni tagħha.

[…]”

2 L-Artikolu 175(1) KE jipprovdi li:

“1. Il-Kunsill, li jaġixxi skond il-proċedura msemmija fl-Artikolu 251 [KE] wara li jikkonsulta lill-Kumitat Ekonomiku u Soċjali u lill-Kumitat tar-Reġjuni, għandu jiddeċiedi liema azzjoni għandha tittieħed mill-Komunità sabiex tilħaq l-objettivi imsemmija fl-Artikolu 174 [KE].”

II – Id-direttiva kkontestata

3 Id-Direttiva 2003/87/KE tal-Parlament Ewropew u tal-Kunsill, tat-13 ta’ Ottubru 2003, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva tal-Kunsill 96/61/KE (ĠU Edizzjoni Speċjali bil-Malti, Kapitolu 15, Vol. 7, p. 631, iktar ’il quddiem id-“direttiva kkontestata”), li daħlet fis-seħħ fil-25 ta’ Ottubru 2003, tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità Ewropea (iktar ’il quddiem l-“iskema għall-iskambju ta’ kwoti”), sabiex tippromwovi t-tnaqqis ta’ emissjonijiet ta’ gassijiet serra, b’mod partikolari, id-dijossidu tal-karbonju (iktar ’il quddiem is-“CO 2 ”), b’mod effettiv fir-rigward ta’ spejjeż u effiċjenza ekonomika (Artikolu 1 tad-direttiva kkontestata). Din hija bbażata fuq l-obbligi tal-Komunità taħt il-Konvenzjoni Qafas tan-Nazzjonijiet Uniti dwar it-Tibdil fil-Klima u l-Protokoll ta’ Kyoto. Dan tal-aħħar ġie approvat permezz tad-Deċiżjoni tal-Kunsill 2002/358/KE, tal-25 ta’ April 2002, dwar l-approvazzjoni f’isem il-Komunità Ewropea, tal-Protokoll ta’ Kyoto għall-Konvenzjoni Qafas tan-Nazzjonijiet Uniti dwar it-Tibdil fil-Klima u t-twettiq konġunt tal-obbligi tiegħu (ĠU Edizzjoni Speċjali bil-Malti, Kapitolu 11, Vol. 42, p. 24). Il-Protokoll ta’ Kyoto daħal fis-seħħ fis-16 ta’ Frar 2005.

4 Il-Komunità u l-Istati Membri tagħha impenjaw ruħhom li jnaqqsu l-emissjonijiet tal-gassijiet serra antropoġeniċi aggregati elenkati fl-Anness A tal-Protokoll ta’ Kyoto bi 8 % meta mqabbla mal-livell tal-1990 fil-perijodu bejn l-2008 u l-2012 (premessa 4 tad-direttiva kkontestata). Għal dan il-għan, huma ftehmu li jwettqu l-impenji tagħhom li jnaqqsu l-emissjonijiet, b’mod konġunt, skont l-Artikolu 4 tal-Protokoll ta’ Kyoto abbażi ta’ ftehim ta’ “kondiviżjoni tal-piżijiet”, u li t-tabella tal-kontribuzzjonijiet ta’ kull Stat Membru tinsab fl-Anness II tad-Deċiżjoni 2002/358.

5 Il-Protokoll ta’ Kyoto jistabbilixxi tliet mekkaniżmi li jippermettu lill-pajjiżi parteċipanti jilħqu l-għanijiet ta’ tnaqqis tal-emissjonijiet ta’ gassijiet serra, jiġifieri, l-ewwel nett, l-iskambju internazzjonali ta’ kwoti ta’ emissjonijiet, it-tieni nett, l-implementazzjoni konġunta ta’ proġetti ta’ tnaqqis u, it-tielet nett, il-mekkaniżmu għall-iżvilupp “nadif”, li minnhom iż-żewġ mekkaniżmi tal-aħħar huma wkoll magħrufa bħala “mekkaniżmi flessibbli”. Filwaqt li l-għan tal-implementazzjoni konġunta ta’ proġetti ta’ tnaqqis huwa li jitnaqqsu l-emissjonijiet ta’ gassijiet serra fil-pajjiżi li jipparteċipaw fil-Protokoll ta’ Kyoto, il-mekkaniżmu għall-iżvilupp “nadif” jikkonċerna proġetti ta’ tnaqqis ta’ emissjonijiet li għandhom jitwettqu fil-pajjiżi li qegħdin jiżviluppaw u li ma jadirixxux għall-għanijiet tal-Protokoll ta’ Kyoto.

6 Sabiex l-għanijiet ta’ tnaqqis stabbiliti fil-Protokoll ta’ Kyoto u fid-Deċiżjoni 2002/358 jitwettqu fil-Komunità, id-direttiva kkontestata tipprovdi li, fil-kuntest tal-iskema għall-iskambju ta’ kwoti, l-operaturi tal-istallazzjonijiet elenkati fl-Anness I tagħha għandhom ikopru l-emissjonijiet tagħhom ta’ gassijiet serra permezz tal-kwoti allokati lilhom, b’mod konformi mal-pjanijiet nazzjonali ta’ allokazzjoni (iktar ’il quddiem il-“PNA”). Jekk operatur jirnexxielu jnaqqas l-emissjonijiet tiegħu, huwa jkun jista’ jbigħ il-kwoti żejda tiegħu lil operaturi oħra. Min-naħa l-oħra, l-operatur ta’ stallazzjoni b’emissjonijiet eċċessivi jista’ jixtri l-kwoti neċessarji mingħand operatur li jkollu kwoti żejda.

7 Skont l-Anness I tad-direttiva kkontestata, fil-kamp ta’ applikazzjoni tagħha jaqgħu, b’mod partikolari, ċerti stallazzjonijiet ta’ kombustjoni intiżi għall-produzzjoni tal-enerġija kif ukoll għall-produzzjoni u l-ipproċessar ta’ metalli tal-ħadid, bħall-“istallazzjonijiet għall-produzzjoni tal-ħadid mhux maħdum jew ta’ l-azzar (fissjoni primarja jew sekondarja) inkluż il-għoti tal-forma bla waqfien, b’kapaċità li taqbeż it-2,5 tunnellati metriċi fis-siegħa.”

8 Id-direttiva kkontestata tipprovdi għal fażi inizjali bejn l-2005 u l-2007 (iktar ’il quddiem l-“ewwel perijodu ta’ allokazzjoni”), li jiġi qabel l-ewwel perijodu ta’ impenji stabbilit mill-Protokoll ta’ Kyoto, u sussegwentement, għat-tieni fażi bejn l-2008 u l-2012 (iktar ’il quddiem it-“tieni perijodu ta’ allokazzjoni”), li tikkorrispondi għall-ewwel perijodu ta’ impenji msemmi iktar ’il fuq (Artikolu 11 tad-direttiva kkontestata). Matul l-ewwel perijodu ta’ allokazzjoni, id-direttiva kkontestata tapplika għal wieħed biss mill-gassijiet serra elenkati fl-Anness II, jiġifieri s-CO 2 , u tapplika biss għall-emissjonijiet li jirriżultaw mill-attivitajiet elenkati fl-Anness I (Artikolu 2 tad-direttiva kkontestata), fosthom il-produzzjoni u l-ipproċessar tal-metalli tal-ħadid.

9 B’mod iktar speċifiku, l-iskema għall-iskambju ta’ kwoti hija bbażata, l-ewwel nett, fuq il-ħtieġa ta’ permess qabel l-emissjonijiet tal-gassijiet serra (Artikoli 4 sa 8 tad-direttiva kkontestata) u, it-tieni nett, fuq il-prinċipju ta’ allokazzjoni ta’ kwoti li jippermetti l-emissjonijiet, minn operatur li jkollu permess, ta’ ċerta kwantità ta’ dawn il-gassijiet, bl-obbligu li kull sena jċedi n-numru ta’ kwoti ekwivalenti għall-emissjonijiet totali tal-istallazzjoni tiegħu (Artikolu 12(3) tad-direttiva kkontestata).

10 Għaldaqstant, kull stallazzjoni msemmija fl-Anness I tad-direttiva kkontestata għandu jkollha permess maħruġ mill-awtorità nazzjonali kompetenti. Skont l-Artikolu 4 tad-direttiva kkontestata, “[l]-Istati Membri għandhom jiżguraw illi, mill-1 ta’ Jannar 2005, l-ebda stallazzjoni ma tindħal għal attività elenkata fl-Anness I li tirriżulta fl-emissjonijiet speċifikati fejn tidħol din l-attivita għajr jekk l-operatur tagħha jkollu permess maħruġ minn awtorità kompetenti skond l-Artikoli 5 u 6, jew l-istallazzjoni tkun eskluża temporanjament mill-iskema [għall-iskambju ta’ kwoti] skond l-Artikolu 27” tal-imsemmija direttiva.

11 Barra minn hekk, l-Artikolu 6(2) tad-direttiva kkontestata jipprovdi li:

“Il-permessi għall-emissjoni tal-gassijiet serra għandu jkun fihom dan li ġej:

[…]

(ċ) il-ħtiġiet tal-monitoraġġ, fejn jiġu speċifikati l-metodoloġija u l-frekwenza tal-monitoraġġ;

(d) il-ħtiġiet tar-rappurtaġġ; u

(e) obbligu li jiġu ċeduti l-kwoti ekwivalenti għall-emissjonijiet totali ta’ l-istallazzjoni kull sena kalendarja, kif ivverifikati skond l-Artikolu 15 [tad-direttiva kkontestata], fi żmien erba’ xhur mit-tmiem ta’ din is-sena.”

12 Il-kundizzjonijiet u l-proċeduri li abbażi tagħhom l-awtoritajiet nazzjonali kompetenti jallokaw, fuq il-bażi ta’ PNA, il-kwoti lill-operaturi ta’ stallazzjonijiet, huma stabbiliti fl-Artikoli 9 sa 11 tad-direttiva kkontestata.

13 L-ewwel paragrafu tal-Artikolu 9(1) tad-direttiva kkontestata jipprovdi li:

“Għal kull perjodu taż-żmien riferit fl-Artikolu 11(1) u (2) [tad-direttiva kkontestata], kull wieħed mill-Istati Membri għandu j[i]żviluppa [PNA] fejn jiddikjara l-kwantità totali tal-kwoti li jkun beħsiebu jalloka għal dan il-perjodu taż-żmien u kif jipproponi li jallokahom. Il-[PNA] għandu jkun imsejjes fuq kriterji oġġettivi u trasparenti, inklużi dawk elenkati fl-Anness III, filwaqt li jitqiesu l-kummenti mill-pubbliku. Mingħajr pr[e]ġudizzju għat-Trattat [KE], il-Kummissjoni għandha tiżviluppa l-iktar tard sal[-]31 ta’ Diċembru 2003 gwida dwar l-implimentazzjoni tal-kriterji elenkati fl-Anness III.”

14 Il-Kummissjoni Ewropea ppreparat l-ewwel verżjoni tal-imsemmija gwida fil-qafas tal-komunikazzjoni tagħha COM (2003) 830 finali, tas-7 ta’ Jannar 2004, dwar il-gwida sabiex l-Istati Membri jiġu megħjuna jimplementaw il-kriterji stabbiliti fl-Anness III tad-direttiva kkontestata u l-kundizzjonijiet li fihom ikun hemm forza maġġuri. Permezz tal-komunikazzjoni tagħha COM (2005) 703 finali, tat-22 ta’ Diċembru 2005, il-Kummissjoni ppreparat gwida addizzjonali dwar il-PNA tat-tieni perijodu ta’ allokazzjoni (iktar ’il quddiem il-“gwida addizzjonali tal-Kummissjoni”).

15 Skont it-tieni paragrafu tal-Artikolu 9(1) tad-direttiva kkontestata:

“Għall-perjodu taż-żmien riferit fl-Artikolu 11(1), il-pjan għandu jiġi ppjanat u nnotifikat lill-Kummissjoni u lill-Istati Membri l-oħra l-iktar tard sal-31 ta’ Diċembru 2004. Għall-perjodi sussegwenti taż-żmien, il-pjan għandu jiġi ppubblikat u nnotifikat lill-Kummissjoni u lill-Istati Membri l-oħra mill-inqas 18-il xahar qabel il-bidu tal-perjodu taż-żmien rilevanti.”

16 Skont l-Artikolu 9(3) tad-direttiva kkontestata:

“Fi żmien tliet xhur min-notifika tal-[PNA] minn Stat Membru skond il-paragrafu 1, il-Kummissjoni tista’ tirrifjuta dan il-[PNA], jew kull aspett minnu, fuq il-bażi li ma jkunx kompatibbli mal-kriterji elenkati fl-Anness III jew ma’ l-Artikolu 10 [tad-direttiva kkontestata]. L-Istat Membru għandu jieħu deċiżjoni biss skond l-Artikolu 11(1) jew (2) [tad-deċiżjoni kkontestata] jekk l-emendi proposti jiġu aċċettati mill-Kummissjoni. Għandhom jingħataw ir-raġunijiet għal kull deċiżjoni ta’ rifjut mill-Kummissjoni.”

17 Skont l-Artikolu 10 tad-direttiva kkontestata, l-Istati Membri għandhom jallokaw mill-inqas 95 % tal-kwoti mingħajr ħlas għall-ewwel perijodu ta’ allokazzjoni u mill-inqas 90 % għat-tieni perijodu ta’ allokazzjoni.

18 L-Artikolu 11 tad-direttiva kkontestata, li jikkonċerna l-allokazzjoni u l-għoti ta’ kwoti, jipprovdi li:

“1. Għall-perjodu taż-żmien ta’ tliet snin li jibda mill-1 ta’ Jannar 2005, kull Stat Membru għandu jiddeċiedi l-kwantità totali tal-kwoti li jrid jalloka għal dan il-perjodu taż-żmien u l-allokazzjoni ta’ dawn il-kwoti lill-operatur ta’ kull waħda mill-istallazzjonijiet. Din id-deċiżjoni għandha tittieħed mill-inqas tliet xhur qabel il-bidu tal-perjodu taż-żmien u għandha tkun imsejsa fuq il-[PNA] żviluppat skond l-Artikolu 9 u skond l-Artikolu 10 [tad-direttiva kkontestata], filwaqt li jitqiesu l-kummenti mill-pubbliku.

2. Għall-perjodu taż-żmien ta’ ħames snin li jibda mill-1 ta’ Jannar 2008, u għal kull perjodu taż-żmien ta’ ħames snin sussegwenti, kull wieħed mill-Istati Membri għandu jiddeċiedi l-kwantità totali tal-kwoti li jrid jalloka għal dan il-perjodu taż-żmien u jinizja l-proċess ta’ l-allokazzjoni ta’ dawn il-kwoti lill-operatur ta’ kull waħda mill-istallazzjonijiet. Din id-deċiżjoni għandha tittieħed mill-inqas 12-il xahar qabel il-bidu tal-perjodu rilevanti taż-żmien u għandha tkun imsejsa fuq il-[PNA] żviluppat skond l-Artikolu 9 u skond l-Artikolu 10 [tad-direttiva kkontestata], filwaqt li jitqiesu l-kummenti mill-pubbliku.

3. Id-deċiżjonijiet meħuda skond il-paragrafi 1 jew 2 għandhom ikunu skond il-ħtiġiet tat-Trattat, b’mod partikolari l-Artikoli 87 u 88 tiegħu. Meta jkunu qegħdin jiddeċiedu dwar allokazzjoni, l-Istati Membri għandhom iqisu l-ħtieġa li jiġi pprovvdut aċċess għall-kwoti għal min jidħol ġdid.

[…]”

19 L-Anness III tad-direttiva kkontestata jelenka ħdax-il kriterju applikabbli għall-PNA.

20 Il-kriterju 1 tal-Anness III tad-direttiva kkontestata jistabbilixxi li:

“Il-kwantità totali tal-għoti tal-kwoti li jridu jiġu allokati għall-perjodu rilevanti taż-żmien għandha tkun konsistenti ma’ l-obbligu ta’ l-Istat Membru li jillimita l-emissjonijiet tiegħu skond id-Deċiżjoni 2002/358 […] u l-Protokoll ta’ Kyoto, fil-waqt li jitqiesu, minn banda waħda, l-proporzjon ta’ l-emissjonijiet ġenerali li dawn l-emissjonijiet jirrappreżentaw f’paragun ma’ l-emissjonijiet minn sorsi mhux koperti b’din id-Direttiva u, mill-banda l-oħra, il-politiki nazzjonali dwar l-enerġija, u għandhom ikunu konsistenti mal-programm nazzjonali tal-bidla fil-klima. Il-kwantità totali tal-kwoti li trid tiġi allokata ma għandhiex tkun iktar milli x’aktarx li tkun meħtieġa għall-applikazzjoni stretta tal-kriterji ta’ dan l-Anness.Qabel is-sena 2008, il-kwantità għandha tkun konsistenti mat-triq lejn il-kisba jew in-nuqqas tal-kisba tal-mira ta’ kull wieħed mill-Istati Membri skond id-Deċiżjoni 2002/358 […] u l-Protokoll ta’ Kyoto.”

21 Il-kriterju 3 tal-Anness III tad-direttiva kkontestata jipprovdi li:

“Il-kwantitajiet tal-kwoti li jridu jiġu allokati għandhom ikunu konsistenti mal-potenz[j]ali, inkluż il-potenzjal teknoloġiku, ta’ l-attivi[t]ajiet koperti b’din l-iskema [għall-iskambju ta’ kwoti] sabiex jitnaqqsu l-emissjonijiet. L-Istati Membri jistgħu jsejsu d-distribuzzjoni tagħhom tal-kwoti fuq l-emissjonijiet medji tal-gassijiet serra skond il-prodott f’kull attività u l-progress li jista’ jinkiseb f’kull attività.”

22 Skont il-kriterju 6 tal-Anness III tad-direttiva kkontestata, “[i]l-pjan għandu jkun fih tagħrif dwar il-manjiera li fiha dawk li jidħlu ġodda jkunu kapaċi li jibdew jipparteċipaw fl-iskema [għall-iskambju ta’ kwoti] fl-Istati Membri interessati.”

23 Skont il-kriterju 7 tal-Anness III tad-direttiva kkontestata, “[i]l-[PNA] jista’ jakkommoda azzjoni bikrija [ta’ tnaqqis ta’ emissjonijiet] u għandu jkun fih it-tagħrif dwar il-manjiera li fiha titqies l-azzjoni bikrija.” Skont dan l-istess kriterju, “[j]istgħu jintużaw fl-Istati Membri l-livelli tal-gradazzjoni derivati mid-dokumenti tar-riferiment li jirrigwardaw l-aħjar teknoloġiji disponibbli fl-iżvilupp tal-[PNA] tagħhom […], u dawn il-livelli tal-gradazzjoni jistgħu jinkorporaw element li jakkommoda l-azzjoni bikrija [ta’ tnaqqis ta’ emissjonijiet].”

24 L-Artikolu 12(1) tad-direttiva kkontestata jipprovdi li l-kwoti jistgħu jiġu ttrasferiti bejn persuni fiżiċi jew ġuridiċi fil-Komunità jew lil persuni fiżiċi jew ġuridiċi f’pajjiżi terzi, sakemm ikun ġie konkluż ftehim bejn dawn il-pajjiżi u l-Komunità skont l-Artikolu 25 tad-direttiva kkontestata u dawn il-kwoti jkunu rikonoxxuti b’mod reċiproku mill-awtorità kompetenti ta’ kull Stat Membru. Skont l-Artikolu 12(3) tad-direttiva kkontestata, qabel l-1 ta’ Mejju ta’ kull sena, kull operatur ta’ stallazzjoni għandu jċedi numru ta’ kwoti lill-awtorità kompetenti li jkun ekwivalenti għall-emissjonijiet totali ta’ din l-istallazzjoni matul is-sena kalendarja ta’ qabel sabiex dawn il-kwoti jkunu jistgħu jiġi sussegwentement ikkanċellati.

25 L-Artikolu 13(1) tad-direttiva kkontestata jipprovdi li l-kwoti huma validi biss għall-emissjonijiet prodotti matul il-perijodu li għalih ikunu nħarġu.

26 Skont l-Artikolu 16(2) tad-direttiva kkontestata, l-Istati Membri għandhom jiżguraw li jippubblikaw l-ismijiet tal-operaturi li ma jkunux osservaw il-ħtieġa li jċedu kwoti biżżejjed skont l-Artikolu 12(3) tad-direttiva kkontestata. L-Artikolu 16(3) u (4) jipprovdi li kull operatur li ma jkunx ċeda numru biżżejjed ta’ kwoti sabiex ikopri l-emissjonijiet tas-sena ta’ qabel ikollu jħallas multa għall-emissjonijiet żejda, li hija ta’ EUR 40 fl-ewwel perijodu ta’ allokazzjoni u ta’ EUR 100 fil-perijodu sussegwenti, għal kull tunnellata żejda ta’ CO 2 ekwivalenti mitfugħa fl-arja mill-istallazzjoni u li ma tkunx koperta minn kwota ċeduta. Barra minn hekk, il-ħlas tal-multa imposta għall-emissjonijiet żejda ma jeħlisx lill-operatur mill-obbligu li jċedi numru ta’ kwoti ekwivalenti għall-emissjonijiet totali tiegħu.

27 Skont l-Artikolu 24 tad-direttiva kkontestata, suġġett għall-approvazzjoni tal-Kummissjoni skont il-proċedura stabbilita fl-Artikolu 23(2) tal-imsemmija direttiva, moqri flimkien mad-Deċiżjoni tal-Kunsill 1999/468/KE, tat-28 ta’ Ġunju 1999, li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni (ĠU Edizzjoni Speċjali bil-Malti, Kapitolu 1, Vol. 3. p. 124), l-Istati Membri jistgħu japplikaw l-iskema għall-iskambju ta’ kwoti għal attivitajiet, għal stallazzjonijiet u għal gassijiet serra addizzjonali, filwaqt li jittieħdu inkunsiderazzjoni l-kriterji kollha rilevanti, b’mod partikolari, l-effetti fuq is-suq intern, id-distorsjoni potenzjali tal-kompetizzjoni, l-integrità ambjentali tal-iskema għall-iskambju ta’ kwoti u l-affidabbiltà fil-monitoraġġ u fis-sistema prevista ta’ rappurtaġġ.

28 L-Artikolu 27 tad-direttiva kkontestata jipprovdi li l-Istati Membri jistgħu wkoll jitolbu lill-Kummissjoni sabiex ċerti stallazzjonijiet jiġu esklużi temporanjament mill-iskema għall-iskambju ta’ kwoti u l-Kummissjoni tista’ tirrispondi għal din it-talba permezz ta’ deċiżjoni. Barra minn hekk, skont l-Artikolu 28 tad-direttiva kkontestata, l-Istati Membri jistgħu, bi ftehim mal-Kummissjoni, jawtorizzaw lill-operaturi, fuq talba tagħhom stess, sabiex jifformaw ġabra ta’ stallazzjonijiet mill-istess settur ta’ attività. Fl-aħħar nett, skont l-Artikolu 29 tad-direttiva kkontestata, l-Istati Membri jistgħu jitolbu lill-Kummissjoni sabiex ċerti stallazzjonijiet jibbenefikaw minn kwoti addizzjonali fil-każ ta’ forza maġġuri.

29 L-Artikolu 30 tad-direttiva kkontestata, intitolat “Ir-rivista u iktar żvilupp”, jipprovdi li:

“[…]

2. Fuq il-bażi ta’ l-esperjenza ta’ l-applikazzjoni ta’ din id-Direttiva u tal-progress miksub fil-monitoraġġ ta’ l-emissjoni tal-gassijiet serra u fid-dawl ta’ l-iżviluppi fil-kuntest internazzjonali, il-Kummissjoni għandha tfassal rapport dwar l-applikazzjoni ta’ din id-Direttiva, fejn tikkunsidra:

(a) kif u jekk l-Anness I għandux jiġi emendat sabiex jinkludi setturi oħra rilevanti, fost l-oħrajn is-setturi tal-kimiċi, ta’ l-aluminju u tat-trasport, l-attivitajiet u l-emissjoni ta’ gassijiet oħra elenkati fl-Anness II, bil-ħsieb li tittejjeb iktar l-effiċjenza ekonomika ta’ l-iskema [għall-iskambju ta’ kwoti].

[…]”

Il-fatti u l-proċedura

30 Ir-rikorrenti, Arcelor SA, inħolqot wara għaqda li saret bejn ARBED, Aceralia u Usinor fl-2001. Wara l-għaqda tagħha ma’ Mittal fl-2006, hija sar jisimha ArcelorMittal u saret l-ewwel produttur tal-azzar fid-dinja. Madankollu, meta ġie ppreżentat dan ir-rikors, b’volum ta’ produzzjoni ta’ 44 miljun tunnellata fis-sena, li minnu iktar minn 90 % kien prodott fl-Unjoni Ewropea, ir-rikorrenti kienet tirrappreżenta inqas minn 5 % tal-produzzjoni tal-azzar fid-dinja. Hija għandha 17-il stallazzjoni ta’ produzzjoni tal-ħadid mhux maħdum u tal-azzar stabbiliti fl-Unjoni u li jinsabu fi Franza (Fos-sur-Mer, Florange u Dunkerque), fil-Belġju (Liège u Gand), fi Spanja (Gijón-Avilés) u fil-Ġermanja (Bremen u Eisenhüttenstadt).

31 Permezz ta’ att ippreżentat fir-Reġistru tal-Qorti Ġenerali fil-15 ta’ Jannar 2004, ir-rikorrenti ressqet dan ir-rikors.

32 Fir-rikors tagħha, ir-rikorrenti titlob li l-Qorti Ġenerali jogħġobha:

– tannulla l-Artikolu 4, l-Artikolu 6(2)(e), l-Artikolu 9, l-Artikolu 12(3), l-Artikolu 16(2) sa (4), moqri flimkien mal-Artikolu 2, l-Anness I u l-kriterju 1 tal-Anness III tad-direttiva kkontestata, peress li dawn id-dispożizzjonijiet (iktar ’il quddiem id-“dispożizzjonijiet ikkontestati”) japplikaw għal stallazzjonijiet ta’ produzzjoni tal-ħadid mhux maħdum jew tal-azzar inkluż l-għoti tal-forma kontinwu, b’kapaċità li taqbeż it-2.5 tunnellati fis-siegħa;

– tikkonstata li l-Parlament Ewropew u l-Kunsill tal-Unjoni Ewropea għandhom l-obbligu li jipprovdu kumpens għad-dannu mġarrab minħabba l-adozzjoni tad-dispożizzjonijiet ikkontestati;

– tikkundanna lill-Parlament Ewropew u lill-Kunsill għall-ispejjeż.

33 Fir-replika, ir-rikorrenti titlob ukoll, b’mod sussidjarju, li l-Qorti Ġenerali jogħġobha tannulla d-direttiva kkontestata kompletament.

34 Permezz ta’ atti separati rreġistrati fir-Reġistru tal-Qorti Ġenerali fl-1 u fis-6 ta’ April 2004, kemm il-Parlament kif ukoll il-Kunsill qajmu eċċezzjoni ta’ inammissibbiltà skont l-Artikolu 114 tar-Regoli tal-Proċedura tal-Qorti Ġenerali. Ir-rikorrenti ppreżentat l-osservazzjonijiet tagħha dwar dawn l-eċċezzjonijiet fil-25 ta’ Ġunju 2004.

35 Permezz ta’ att ippreżentat fir-Reġistru tal-Qorti Ġenerali fil-5 ta’ Mejju 2004, il-Kummissjoni talbet, skont l-Artikolu 115(1) tar-Regoli tal-Proċedura, sabiex tintervjeni f’din il-kawża insostenn tal-Parlament Ewropew u tal-Kunsill. Permezz ta’ digriet tal-24 ta’ Ġunju 2004, il-President tat-Tielet Awla tal-Qorti Ġenerali laqa’ dan l-intervent. B’mod konformi mal-Artikolu 116(4) tar-Regoli tal-Proċedura, fit-2 ta’ Settembru 2004, il-Kummissjoni ppreżentat in-nota ta’ intervent tagħha li kienet limitata għall-kwistjoni tal-ammissibbiltà.

36 Il-Parlament u l-Kunsill, fl-eċċezzjonijiet ta’ inammissibbiltà tagħhom, u l-Kummissjoni fin-nota ta’ intervent tagħha dwar l-ammissibbiltà, talbu li l-Qorti Ġenerali jogħġobha:

– tiċħad ir-rikors bħala inammissibbli;

– tikkundanna lir-rikorrenti għall-ispejjeż.

37 Permezz ta’ digriet tal-Qorti Ġenerali tas-26 ta’ Settembru 2005, l-eċċezzjonijiet ta’ inammissibbiltà ġew magħquda fir-rigward tal-mertu, u l-ispejjeż ġew irriżervati.

38 Il-Kunsill, fir-risposta tiegħu, il-Parlament, fil-kontroreplika tiegħu u l-Kummissjoni, fin-nota ta’ intervent tagħha dwar il-mertu, jitolbu wkoll, b’mod sussidjarju, li l-Qorti Ġenerali jogħġobha tiċħad ir-rikors bħala infondat.

39 Fuq il-bażi tar-rapport tal-Imħallef Relatur, il-Qorti Ġenerali (It-Tielet Awla) iddeċidiet li tiftaħ il-proċedura orali u, fil-kuntest tal-miżuri ta’ organizzazzjoni tal-proċedura stabbiliti fl-Artikolu 64 tar-Regoli tal-Proċedura, stiednet lill-Parlament, lill-Kunsill u lill-Kummissjoni sabiex jirrispondu għal xi domandi bil-miktub qabel is-seduta. Il-Parlament, il-Kunsill u l-Kummissjoni rrispondew għal dawn id-domandi fit-termini mogħtija.

40 Fis-seduta tal-15 ta’ April 2008, saret it-trattazzjoni mill-partijiet u nstemgħu r-risposti tagħhom għad-domandi orali magħmula mill-Qorti Ġenerali.

41 Fis-seduta, wara li nstemgħu l-partijiet, il-President tat-Tielet Awla ordna s-sospensjoni tal-proċeduri, skont l-Artikolu 77(a) tar-Regoli tal-Proċedura, moqri flimkien mat-tielet paragrafu tal-Artikolu 54 tal-Istatut tal-Qorti tal-Ġustizzja, sakemm il-Qorti tal-Ġustizzja tagħti s-sentenza tagħha fil-Kawża C-127/07, u dan ġie vverbalizzat waqt is-seduta.

42 Wara li fis-16 ta’ Diċembru 2008, il-Qorti tal-Ġustizzja tat is-sentenza fil-kawża Arcelor Atlantique u Lorraine et (C‑127/07,Ġabra p. I- 9895), il-partijiet ġew mistiedna jippreżentaw l-osservazzjonijiet tagħhom fir-rigward tal-konsegwenzi li setgħu jiġu dedotti minn dik is-sentenza fl-ambitu ta’ din il-kawża. Wara li l-partijiet ippreżentaw l-osservazzjonijiet tagħhom fit-termini mogħtija, il-proċedura orali ġiet magħluqa.

43 Wara d-dħul fis-seħħ tat-Trattat ta’ Lisbona, fl-1 ta’ Diċembru 2009, il-Qorti Ġenerali ddeċidiet li tiftaħ mill-ġdid il-proċedura orali u stiednet lill-partijiet sabiex jesprimu ruħhom fuq il-konsegwenzi eventali li għandhom jitnisslu minn din iċ-ċirkustanza u b’mod partikolari mid-dħul fis-seħħ tar-raba’ paragrafu tal-Artikolu 263 tat-Trattat FUE fil-kuntest ta’ din il-proċedura. Peress li l-partijiet għamlu l-osservazzjonijiet tagħhom, il-proċedura orali ngħalqet.

Id-dritt

I – Fuq l-ammissibbiltà tat-talba għal annullament

A – L-argumenti tal-partijiet

1. L-argumenti tal-Parlament, tal-Kunsill u tal-Kummissjoni

44 Il-Parlament u l-Kunsill, sostnuti mill-Kummissjoni, iqisu li t-talba għall-annullament parzjali tad-direttiva kkontestata hija inammissibbli.

45 Skont il-Parlament u l-Kunsill, id-direttiva kkontestata hija “direttiva vera” fis-sens tat-tielet paragrafu tal-Artikolu 249 KE, jiġifieri att ta’ applikazzjoni ġenerali li għandu jiġi traspost mill-Istati Membri fid-dritt nazzjonali u li japplika b’mod astratt għal sitwazzjonijiet iddeterminati oġġettivament. Però, ir-raba’ paragrafu tal-Artikolu 230 KE ma jipprovdix għal rikors dirett minn individwi kontra tali direttiva.

46 Il-Parlament u l-Kunsill, sostnuti mill-Kummissjoni, jikkunsidraw ukoll li r-rikorrenti ma hijiex la direttament u lanqas individwalment ikkonċernata mid-dispożizzjonijiet ikkontestati fis-sens tar-raba’ paragrafu tal-Arikolu 230 KE.

47 Fir-rigward tal-kriterju ta’ interess dirett, il-Parlament u l-Kunsill isostnu, essenzjalment, li, b’differenza minn regolament, “direttiva vera” ma tistax tipproduċi direttament effetti legali vinkolanti għas-sitwazzjoni legali ta’ individwu, u saħansitra timponi fuqu obbligi legali qabel ma jiġu adottati miżuri, fuq livell nazzjonali jew Komunitarju, li jimplementaw id-direttiva jew wara li jkun għadda t-terminu għat-traspożizzjoni tagħha. Konsegwentement, tali direttiva ma tistax, minnha nnifisha, tkun tikkonċerna lil dan l-individwu direttament fis-sens tar-raba’ paragrafu tal-Artikolu 230 KE. Għaldaqstant, id-dispożizzjonijiet ikkontestati li jikkonċernaw, b’mod partikolari, l-għoti ta’ permessi ta’ emissjonijiet, l-obbligi fil-qasam tal-monitoraġġ u tar-rappurtaġġ, it-twaqqif ta’ PNA kif ukoll l-allokazzjoni u l-għoti ta’ kwoti ta’ emissjonijiet ma jimponu ebda obbligu fuq ir-rikorrenti u ma jibdlux is-sitwazzjoni legali tagħha sakemm ma jiġux trasposti minn dispożizzjonijiet nazzjonali.

48 Barra minn hekk, il-Parlament u l-Kunsill, sostnuti mill-Kummissjoni, iqisu li d-direttiva kkontestata tħalli marġni wiesgħa ta’ diskrezzjoni lill-Istati Membri għal dak li jirrigwarda l-implementazzjoni tagħha permezz ta’ miżuri ta’ traspożizzjoni nazzjonali, b’mod partikolari għal dak li jikkonċerna l-iżvilupp tal-PNA skont l-Artikolu 9, id-determinazzjoni tal-perċentwali minimu ta’ kwoti li jiġu allokati mingħajr ħlas skont l-Artikolu 10, l-iffissar, b’mod konformi mal-Artikolu 11, tal-kwantità totali ta’ kwoti għall-perijodu ta’ allokazzjoni inkwistjoni u l-għoti tagħhom lill-operaturi ta’ stallazzjonijiet skont il-kriterji tal-Anness III tiegħu.

49 Il-Kunsill, sostnut mill-Kummissjoni, jikkontesta l-argument li d-direttiva kkontestata ċċaħħad lir-rikorrenti milli tibbenefika mill-permessi ta’ emissjonijiet miksuba taħt id-Direttiva tal-Kunsill 96/61/KE, tal-24 ta’ Settembru 1996, dwar il-prevenzjoni u l-kontroll integrat tat-tniġġis (ĠU Edizzjoni Speċjali bil-Malti, Kapitolu 15, Vol. 3, p. 80). Id-Direttiva 96/61 hija biss strument ta’ koordinazzjoni li tistabbilixxi qafas ġenerali għat-testi leġiżlattivi settorjali u li tiddefinixxi, b’mod partikolari, l-obbligi ġenerali tal-operaturi u l-kundizzjonijiet għall-ħruġ ta’ permess (premessa 9 tad-Direttiva 96/61). Madankollu, hija ma tagħtix drittijiet ta’ emissjonijiet u lanqas tikkostitwixxi bażi legali diretta sabiex jingħataw tali drittijiet. B’mod partikolari, ma hemm l-ebda livell massimu ta’ emissjonijiet li huwa stabbilit mid-Direttiva 96/61 stess (Artikolu 9 tad-Direttiva 96/61).

50 Il-Parlament u l-Kunsill jikkonkludu, abbażi tal-kunsiderazzjonijiet preċedenti, li r-rikorrenti ma hijiex direttament ikkonċernata mid-dispożizzjonijiet ikkontestati.

51 Fir-rigward tal-kriterju ta’ interess individwali, il-Kunsill isostni li d-direttiva kkontestata tapplika b’mod ġenerali u astratt għall-operaturi kollha li jwettqu l-attivitajiet elenkati fl-Anness I tal-imsemmija direttiva u għall-istallazzjonijiet kbar kollha li jitfgħu s-CO 2 , inklużi l-istallazzjonijiet li jipproduċu ħadid mhux maħdum u azzar. Madankollu, ir-rikorrenti ma tatx prova li s-sitwazzjoni tagħha kienet differenti minn dik ta’ produtturi oħra tal-ħadid mhux maħdum jew tal-azzar. Il-Kunsill iżid jgħid li, skont il-kriterju 6 tal-Anness III u l-Artikolu 11(3) tad-direttiva kkontestata, l-Istati Membri għandhom l-obbligu li jiffaċilitaw l-aċċess għall-kwoti għal dawk li jidħlu ġodda fis-suq. Barra minn hekk mill-1 ta’ Mejju 2004, id-direttiva kienet ser tkun applikabbli għall-produtturi tal-ħadid mhux maħdum u tal-azzar stabbiliti fl-għaxar Stati Membri li, f’din id-data, daħlu fl-Unjoni u li l-attivitajiet tagħhom huma wkoll koperti mill-Anness I tal-imsemmija direttiva.

52 Il-Parlament u l-Kunsill iqisu li la l-Artikolu 175(1) KE, inkwantu bażi legali għall-azzjonijiet tal-Komunità fil-qasam tal-ambjent, u lanqas l-Artikolu 174 KE, ma jimponu obbligu fuq il-leġiżlatur Komunitarju li, fl-adozzjoni ta’ miżuri ta’ applikazzjoni ġenerali jieħu inkunsiderazzjoni s-sitwazzjoni partikolari ta’ ċerti operaturi. Obbligu bħal dan lanqas jirriżulta minn dispożizzjoni legali superjuri oħra, bħall-prinċipji ta’ proporzjonalità u ta’ trattament ugwali jew id-drittijiet fundamentali. Skont il-Parlament u l-Kunsill, ma jistax jiġi dedott li individwu għandu dritt li jippreżenta rikors dirett quddiem il-qorti Komunitarja, mingħajr ma jintilef l-iskop tar-raba’ paragrafu tal-Artikolu 230 KE. Fi kwalunkwe każ, ir-rikorrenti ma tatx prova li d-dispożizzjonijiet ikkontestati jipproduċu “konsegwenzi drammatiċi” għas-sitwazzjoni partikolari tagħha tant li dawn jistgħu jitqiesu bħala kuntrarji għad-dispożizzjonijiet legali superjuri invokati.

53 F’dan ir-rigward, il-Kunsill jikkontesta l-argument tar-rikorrenti li hija ġiet affettwata b’mod partikolarment serju peress li, inkwantu l-ikbar produttur tal-azzar fl-Ewropa, hija tinsab f’sitwazzjoni unika minħabba r-ristrutturazzjoni tagħha, il-marġni ta’ qligħ limitat tagħha u t-tnaqqis kunsiderevoli tal-emissjonijiet ta’ CO 2 li diġà wettqet. Ma huwiex biżżejjed li ċerti operaturi jiġu ekonomikament iktar affettwati mill-kompetituri tagħhom permezz ta’ att sabiex dan l-att ikun jikkonċernahom individwalment. Fil-fehma tal-Kunsill, ir-rikorrenti hija affettwata biss minħabba l-istatus oġġettiv tagħha ta’ produttur tal-ħadid mhux maħdum jew tal-azzar, bl-istess mod bħal kull operatur ieħor fl-istess sitwazzjoni. Għaldaqstant, il-fatt li att ta’ applikazzjoni ġenerali jista’ jkollu effetti speċifiċi li jkunu differenti fir-rigward tad-diversi suġġetti tad-dritt li japplika għalihom ma huwiex ta’ natura li jindividwa lir-rikorrenti minn fost l-operaturi l-oħra kkonċernati, peress li dan l-att, bħad-direttiva kkontestata, jiġi applikat abbażi ta’ sitwazzjoni ddeterminata oġġettivament.

54 Fir-rigward tal-allegazzjoni tar-rikorrenti li d-direttiva kkontestata tfixkel ir-ristrutturazzjoni tal-grupp tagħha peress li ma tippermettix it-trasferiment transkonfinali tal-kwoti marbuta mal-kapaċitajiet ta’ produzzjoni ta’ stallazzjonijiet stabbiliti fi Stati Membri differenti, il-Kunsill jirrepeti u jgħid li r-rikorrenti ma tatx spjegazzjoni tar-raġunijiet li għalihom hija allegatament l-uniku operatur affettwat, meta hija stess issemmi l-eżempju tar-ristrutturazzjoni kurrenti tal-kumpannija Corus. Fi kwalunkwe każ, il-possibbiltà li jintużaw il-kwoti allokati lil stallazzjonijiet magħluqa tiddependi ħafna fuq id-diskrezzjoni tal-Istati Membri. Għaldaqstant, qrib nofshom awtorizzaw it-trasferiment ta’ kwoti ta’ stallazzjoni magħluqa lejn stallazzjoni ta’ sostituzzjoni, anki jekk, f’diversi każijiet dawn it-trasferimenti kienu possibbli biss fl-istess Stat Membru. Il-Kunsill, sostnut mill-Kummissjoni, jgħid li fl-eżerċizzju tad-diskrezzjoni tagħhom, l-Istati Membri kollha għażlu, skont l-Artikolu 11(3) u l-kriterju 6 tal-Anness III tad-direttiva kkontestata, li jallokaw, mingħajr ħlas, kwoti mir-riżerva lil dawk li jidħlu ġodda fis-suq. Barra minn hekk, anki jekk jiġi presuppost li r-rikorrenti ma tistax tittrasferixxi l-kwoti allokati lill-istallazzjonijiet li kellhom jingħalqu lejn stallazzjonijiet oħra tal-grupp tagħha, hija tista’ titlob li tiġi allokata kwoti mingħajr ħlas meta jiġu estiżi l-kapaċitajiet tal-istallazzjonijiet l-oħra, peress li l-kunċett ta’ “min jidħol ġdid”, fis-sens tal-Artikolu 3(h) tad-direttiva kkontestata, ikopri l-estensjoni ta’ stallazzjoni eżistenti. Fl-aħħar nett, fir-rigward tal-miżuri ta’ tnaqqis tal-emissjonijiet li jistgħu jittieħdu fi stadju bikri, il-Kunsill ifakkar li, skont il-kriterju 7 tal-Anness III tad-direttiva kkontestata, PNA jista’ jieħu dawn il-miżuri inkunsiderazzjoni u, f’dan ir-rigward, l-Istati Membri għadhom ċertu marġni ta’ diskrezzjoni.

55 Skont il-Parlament u l-Kunsill, ir-rikorrenti ma tatx prova li, fir-rigward tad-direttiva kkontestata, hija tinsab f’sitwazzjoni simili għal dik tar-rikorrenti fil-kawżi li wasslu għas-sentenzi tal-Qorti tal-Ġustizzja tas-17 ta’ Jannar 1985, Piraiki-Patraiki et vs Il-Kummissjoni (11/82, Ġabra p. 207) ; tas-26 ta’ Ġunju 1990, Sofrimport vs Il-Kummissjoni (C‑152/88, Ġabra p. I‑2477, punt 28), u tat-18 ta’ Mejju 1994, Codorníu vs Il-Kunsill (C‑309/89, Ġabra p. I‑1853), kif ukoll fil-kawżi li wasslu għas-sentenzi tal-Qorti Ġenerali tal-14 ta’ Settembru 1995, Antillean Rice Mills et vs Il-Kummissjoni (T‑480/93 u T‑483/93, Ġabra p. II‑2305, punt 67), u tas-17 ta’ Ġunju 1998, UEAPME vs Il-Kunsill (T‑135/96, Ġabra p. II‑2335). Fir-rigward tal-argument ibbażat fuq il-kuntratti għall-provvista ta’ gass għal żmien twil, li r-rikorrenti kkonkludiet ma’ stazzjonijiet tal-enerġija elettrika qabel l-adozzjoni tad-direttiva kkontestata, il-Kunsill iqis li ż-żewġ kundizzjonijiet kumulattivi stabbiliti fis-sentenzi ċċitati iktar ’il fuq f’dan il-punt sabiex tiġi ddeterminata l-eżistenza ta’ interess individwali fis-sens tar-raba’ paragrafu tal-Artikolu 230 KE, jiġifieri, l-ewwel nett, l-eżistenza ta’ dispożizzjoni legali superjuri li tobbliga lill-istituzzjonijiet Komunitarji jieħdu inkunsiderazzjoni s-sitwazzjoni partikolari tar-rikorrenti meta mqabbla ma’ dik ta’ kull persuna oħra kkonċernata, u, it-tieni nett, il-fatt li l-att kkontestat ifixkel, kompletament jew parzjalment, l-eżekuzzjoni tal-kuntratti inkwistjoni, ma humiex sodisfatti f’dan il-każ. Ir-rikorrenti ssostni hija stess li l-gass imsemmi f’dawn il-kuntratti huwa pprovdut kemm lill-istazzjonijiet tal-enerġija elettrika tagħha stess kif ukoll lil stazzjonijiet ta’ terzi. Għaldaqstant, hija tista’ tibbenefika mill-kwoti allokati lill-istazzjonijiet tal-grupp jew tittrasferixxihom bejn id-diversi stallazzjonijiet ta’ produzzjoni tagħha. Fil-fatt, skont il-Kunsill, b’mod konformi mal-punt 92 tal-gwida tal-Kummissjoni (ara l-punt 14 iktar ’il fuq), meta gass residwu li jirriżulta minn proċess ta’ produzzjoni ta’ stallazzjoni jintuża bħala kombustibbli minn stallazzjoni oħra, huwa l-Istat Membru li għandu jiddeċiedi dwar il-kondiviżjoni tal-kwoti bejn dawn iż-żewġ stallazzjonijiet. Għalhekk, l-Istat Membru jista’ jiddeċiedi li jalloka l-kwoti lill-operatur tal-istallazzjoni li tittrasferixxi l-gassijiet residwi, jiġifieri, f’dan il-każ, lil produttur tal-ħadid mhux maħdum jew tal-azzar, anki jekk l-emissjonijiet li jirriżultaw mill-kombustjoni tal-imsemmija gassijiet ma jkunux iġġenerati mill-istallazzjoni tal-produzzjoni tal-azzar inkwantu tali, iżda mill-istazzjon tal-enerġija elettrika. F’dawn iċ-ċirkustanzi, ir-rikorrenti ma tatx prova li d-direttiva kkontestata tfixkilha milli teżegwixxi l-kuntratti għall-provvista tal-gass inkwistjoni. Fi kwalunkwe każ, il-fatt biss li hemm riskju li d-direttiva kkontestata, minħabba l-miżuri nazzjonali ta’ traspożizzjoni, tirrendi l-eżekuzzjoni ta’ dawn il-kuntratti iktar diffiċli ma jippermettix li jiġi stabbilit li r-rikorrenti hija individwalment ikkonċernata.

56 Il-Parlament u l-Kunsill, sostnuti mill-Kummissjoni, jissottomettu li r-rikorrenti lanqas tat prova li hija kienet tifforma parti minn kategorija magħluqa ta’ operaturi. Peress li d-direttiva tikkostitwixxi miżura ta’ applikazzjoni ġenerali li tapplika għall-operaturi kollha li jwettqu l-attivitajiet ddefiniti fl-Anness I, ir-rikorrenti hija kkonċernata biss fil-kapaċità oġġettiva tagħha ta’ produttur tal-ħadid mhux maħdum u tal-azzar, l-istess bħal kull operatur ieħor li jinsab fl-istess sitwazzjoni. Għalhekk, il-fatt li fil-mument tal-adozzjoni tad-direttiva kkontestata kienu jeżistu biss ħmistax-il produttur tal-ħadid mhux maħdum jew tal-azzar ma huwiex biżżejjed sabiex ir-rikorrenti tiġi individwalizzata. Skont il-Parlament, anki l-fatt li fil-mument tal-adozzjoni tad-direttiva r-rikorrenti tappartjeni għal “grupp magħluq u identifikabbli” jew li ekonomikament tiġi affettwata iktar mill-kompetituri tagħha ma għandux l-effett li jindividwalizzaha bħala destinatarju.

57 Il-Kunsill jikkontesta l-argument li r-rikorrenti tista’ ssir “xerrej nett ta’ kwoti” minħabba s-sitwazzjoni partikolari tagħha. F’dan ir-rigward, huwa jfakkar, l-ewwel nett li, matul l-ewwel perijodu ta’ allokazzjoni, l-Istati Membri għandhom jallokaw, mingħajr ħlas, tal-inqas 95 % tal-kwoti previsti mill-PNA u tal-inqas 90 % matul it-tieni perijodu ta’ allokazzjoni. It-tieni nett, skont l-Artikolu 12(1) u (2) tad-direttiva kkontestata, il-kwoti jistgħu jiġi ttrasferiti mingħajr restrizzjoni, kemm fi ħdan l-istess grupp ta’ impriżi kif ukoll lil persuni oħra li jkunu jinsabu fil-Komunità jew f’pajjiż terz. It-tielet nett, in-numru ta’ kwoti allokati inizjalment jiġi ddeterminat, b’mod diskrezzjonali, minn kull Stat Membru filwaqt li jittieħdu inkunsiderazzjoni serje ta’ fatturi u ta’ kriterji (ara l-punti 47 et seq iktar ’il fuq). Fl-aħħar nett, il-mekkaniżmi flessibbli tal-Protokoll ta’ Kyoto (ara l-punt 5 iktar ’il fuq) joffru lill-produtturi tal-ħadid mhux maħdum jew tal-azzar il-possibbiltà li jikkonvertu krediti ta’ emissjonijiet miksuba mill-proġetti rilevanti fi kwoti li jistgħu jintużaw fl-iskema għall-iskambju ta’ kwoti. Konsegwentement, ir-rikorrenti tkun f’pożizzjoni li tikseb, mingħajr ħlas, il-kwoti għall-emissjonijiet totali tagħha.

58 Il-Kunsill, sostnut mill-Kummissjoni, jiċħad l-argument li l-produtturi tal-ħadid mhux maħdum jew tal-azzar jinsabu f’“sitwazzjoni unika magħluqa” minħabba li fl-industrija tal-azzar ma teżistix possibbiltà teknika sabiex l-emissjonijiet ta’ CO 2 jonqsu iktar. F’dan ir-rigward, il-Kunsill isostni, essenzjalment, li jeżistu possibbiltajiet tekniċi sabiex l-emissjonijiet fis-settur tal-azzar jonqsu, kemm għal żmien qasir kif ukoll għal żmien twil, li l-Komunità tipprovdi għajnuna finanzjarja sinjifikattiva għar-riċerka f’dan ir-rigward, u li l-iskema għall-iskambju ta’ kwoti toffri lill-produtturi tal-ħadid mhux maħdum jew tal-azzar inċentivi ekonomiċi sabiex inaqqsu iktar l-emissjonijiet tagħhom ta’ CO 2 .

59 Fir-rigward tal-allegazzjoni tar-rikorrenti li l-produtturi tal-ħadid mhux maħdum jew tal-azzar ma humiex f’pożizzjoni li jgħaddu lill-klijenti tagħhom iż-żieda fl-ispejjeż ta’ produzzjoni minħabba l-bżonn li jinxtraw kwoti ta’ emissjonijiet, il-Kunsill, sostnut mill-Kummissjoni, jargumenta li l-bżonn ta’ tali produttur li jixtri l-kwoti jiddependi fuq il-kwantità inizjali tal-kwoti li jkunu ġew allokati lilu abbażi tal-PNA u l-isforzi tiegħu li jnaqqas l-emissjonijiet. Ir-rikorrenti tirreferi hija stess għall-proċess ta’ ristrutturazzjoni tal-grupp tagħha u għat-tnaqqis tan-numru tal-kalkari ta’ funderija tagħha (blast furnaces) mil-lum sal-2012, li, fih innifsu, għandu jnaqqas l-emissjonijiet. Dan huwa partikolarment il-każ meta, skont id-dikjarazzjoni pubblika tar-rikorrenti, il-kalkari ta’ funderija tagħha ser jiġu sostitwiti minn fran b’ark elettriku (electric arc furnaces) li jikkawżaw inqas emissjonijiet ta’ CO 2 għal kull tunnellata azzar prodotta. Anki jekk jiġi kkunsidrat li r-rikorrenti kellha tixtri kwoti addizzjonali, l-ispejjeż relatati jistgħu jiġu mgħoddija, tal-inqas parti minnhom, lill-konsumaturi minħabba ż-żieda kunsiderevoli fil-prezzijiet fis-settur tal-azzar li qiegħed dejjem jikber.

60 Il-Parlament u l-Kunsill, sostnuti mill-Kummissjoni, jikkonkludu li, fid-dawl tal-kunsiderazzjonijiet preċedenti, ir-rikorrenti ma hijiex individwalment ikkonċernata mid-direttiva kkontestata u li t-talba għal annullament għandha, konsegwentement, tiġi ddikjarata bħala inammissibbli.

61 Barra minn hekk, il-Parlament, sostnut mill-Kummissjoni, jeċċepixxi l-inammissibbiltà tat-talba għal annullament peress li d-dispożizzjonijiet ikkontestati ma jistgħux jiġu separati mill-bqija tad-direttiva kkontestata mingħajr ma jintilef l-iskop tagħha. Fil-fatt, skont il-Parlament, jekk, pereżempju, jitneħħew l-obbligi li jirrigwardaw il-permess ta’ emissjonijiet ta’ gassijiet serra (Artikoli 4 u 6) u l-PNA (Artikolu 9), ir-riżultat ikun att li l-kontenut tiegħu jiġi jfisser kompletament “bil-kontra”.

62 F’dan ir-rigward, il-Parlament jikkontesta l-allegazzjoni tar-rikorrenti li l-iskema għall-iskambju ta’ kwoti tibqa’ “essenzjalment intatta” jekk il-prodotturi tal-ħadid mhux maħdum jew tal-azzar jiġu esklużi mill-kamp tagħha ta’ applikazzjoni, peress li dan l-aspett ma għandu ebda rabta mal-kwistjoni dwar jekk l-annullament tad-dispożizzjonijiet ikkontestati jkollux l-effett li jibdel il-kontenut tal-bqija tad-direttiva kkontestata. Barra minn hekk, skont il-Parlament u l-Kunsill, ma jistax jirnexxi t-tentattiv tardiv tar-rikorrenti, fl-istadju tar-replika u, konsegwentement, kuntrarju għall-kundizzjonijiet tal-Artikolu 48(2) tar-Regoli tal-Proċedura, li tibdel it-talbiet tagħha b’tali mod li issa r-rikors għandu jiġi interpretat “bħala li jinkludi talba għall-annullament sħiħ tad-direttiva [kkontestata] jekk annullament parzjali ma jkunx possibbli”. Dan l-approċċ iwassal sabiex it-talbiet inizjali tar-rikorrenti għal “annullament parzjali” tad-direttiva kkontestata jiġu estiżi u mhux imnaqqsa. Madankollu, ir-rikorrenti ma ppreżentat ebda punt ġdid ta’ liġi u ta’ fatt li ħareġ matul il-proċeduri, fis-sens tal-Artikolu 48(2) tar-Regoli tal-Proċedura, li jista’ jiġġustifika l-introduzzjoni ta’ motiv ġdid.

63 Konsegwentement, il-Parlament u l-Kunsill iqisu li t-talba għal annullament għandha tiġi ddikjarata inammissibbli għal din ir-raġuni wkoll.

64 Fl-osservazzjonijiet tagħhom fuq il-konsegwenzi li għandhom jitnisslu mid-dħul fis-seħħ tar-raba’ paragrafu tal-Artikolu 263 TFUE, il-Parlament u l-Kunsill, sostnuti mill-Kummissjoni, isostnu li din iċ-ċirkustanza ma tistax tbiddel din l-evalwazzjoni, inkwantu l-imsemmi artikolu ma huwiex applikabbli f’din il-proċedura u d-direttiva kkontestata ma hijiex att leġiżlattiv fis-sens ta’ din id-dispożizzjoni.

2. L-argumenti tar-rikorrenti

65 Preliminarjament, ir-rikorrenti ssostni li, skont ġurisprudenza stabbilita dwar ir-raba’ paragrafu tal-Artikolu 230 KE, is-sempliċi fatt li l-miżura kkontestata hija direttiva ma huwiex biżżejjed sabiex rikors għal annullament jiġi ddikjarat inammissibbli. Infatti, rikors għall-annullament ta’ ċerti dispożizzjonijiet ta’ direttiva huwa ammissibbli jekk ir-rikorrent ikun direttament u individwalment ikkonċernat minn dawn id-dispożizzjonijiet.

66 Fir-rigward tal-kriterju ta’ interess dirett, ir-rikorrenti ssostni li anki jekk, skont it-tielet paragrafu tal-Artikolu 249 KE, direttiva tirrikjedi att ta’ traspożizzjoni min-naħa tal-Istati Membri sabiex tipproduċi effetti diretti fir-rigward tas-sitwazzjoni legali ta’ operaturi ekonomiċi, din il-kundizzjoni ma hijiex biżżejjed, fiha nnifisha, sabiex jiġi konkluż li hija ma hijiex direttament ikkonċernata fis-sens tar-raba’ paragrafu tal-Artikolu 230 KE. Li kieku dan ikun il-każ, id-direttivi ma jistgħu qatt jiġu kkontestati minn tali operatur, li jkun inkompatibbli mal-ġurisprudenza kif ukoll mad-dritt għal protezzjoni ġudizzjarja effettiva. Meta miżura Komunitarja, inkluża direttiva, ma tħalli ebda marġni ta’ diskrezzjoni lill-Istati Membri fir-rigward tal-obbligu li jiġi impost fuq ir-rikorrent, jiġifieri meta l-implementazzjoni tagħha tkun purament awtomatika, tali rikorrent ikun direttament ikkonċernat. Fil-fatt, l-istituzzjonijiet ma jistgħux, sempliċement minħabba l-għażla tal-forma tal-att adottat, iċaħħdu lil dan ir-rikorrent mill-protezzjoni ġudizzjarja stabbilita fir-raba’ paragrafu tal-Artikolu 230 KE.

67 F’dan il-każ, id-dispożizzjonijiet ikkontestati ma jħallu l-ebda marġni ta’ diskrezzjoni lill-Istati Membri fir-rigward tal-obbligi imposti fuq ir-rikorrenti.

68 F’dan ir-rigward, ir-rikorrenti ssostni, l-ewwel nett, li skont l-Artikolu 4 tad-direttiva kkontestata, l-Istati Membri għandhom jiżguraw li, mill-1 ta’ Jannar 2005, il-produtturi tal-ħadid mhux maħdum jew tal-azzar ma joperawx l-istallazzjonijiet tagħhom mingħajr permess ta’ emissjonijiet. L-Istati Membri ma għandhom ebda marġni ta’ diskrezzjoni f’dan ir-rigward. L-Artikolu 27(1) tad-direttiva kkontestata jipprovdi biss għal possibbiltà waħda ta’ esklużjoni temporanja ta’ ċerti stallazzjonijiet mill-iskema għall-iskambju ta’ kwoti sal-31 ta’ Diċembru 2007, bil-konsegwenza li l-ħtieġa ta’ permess ikollha effett, l-iktar tard, mill-1 ta’ Jannar 2008. Bl-istess mod, il-possibbiltà għall-Istati Membri, stabbilita fl-Artikolu 27(2) tad-direttiva kkontestata, li jipprovdu għal esklużjoni temporanja bejn l-2005 u l-2007, ma tagħtihom ebda setgħa diskrezzjonali u peress li l-kundizzjonijiet stabbiliti f’din id-dispożizzjoni huma tant restrittivi, din l-esklużjoni ma hijiex rilevanti fil-prattika.

69 It-tieni nett, l-argument ibbażat fuq il-marġni wiesgħa ta’ diskrezzjoni li għandhom l-Istati Membri fir-rigward tal-preparazzjoni tal-PNA huwa irrilevanti peress li d-direttiva kkontestata tagħmel distinzjoni ċara bejn il-permess (Artikolu 4) u l-kwoti (Artikolu 9). Il-ħtieġa ta’ permess għall-emissjonijiet ta’ CO 2 tipproduċi, fiha nnifisha, effetti fuq is-sitwazzjoni legali tar-rikorrenti peress li hija tirrendi parzjalment invalidi l-permess tal-operat u d-drittijiet ta’ emissjonijiet ta’ CO 2 maħruġa skont id-Direttiva 96/61, li hija kellha preċedentement għall-istallazzjonijiet ta’ produzzjoni. Fil-fatt, skont l-Artikolu 6(2) tad-direttiva kkontestata, dan il-permess huwa suġġett għal kundizzjonijiet addizzjonali fir-rigward tal-monitoraġġ u tar-rappurtaġġ kif ukoll fir-rigward tal-obbligu li jiġu ċeduti l-kwoti neċessarji sabiex jiġu koperti l-emissjonijiet ta’ CO 2 tal-istallazzjoni kkonċernata matul kull sena kalendarja. Skont ir-rikorrenti, l-Istati Membri ma għandhom ebda marġni ta’ diskrezzjoni fir-rigward tal-obbligi imposti fuqha f’dan ir-rigward.

70 It-tielet nett, skont l-Artikolu 9 tad-direttiva kkontestata, moqri flimkien mal-kriterju 1 tal-Anness III tagħha, il-kwantità totali ta’ kwoti allokati għall-perijodu ta’ allokazzjoni ta’ riferiment għandha, l-ewwel nett, tkun kompatibbli mal-obbligu tal-Istat Membru li jillimita l-emissjonijiet tiegħu, b’mod konformi mad-Deċiżjoni 2002/358 u mal-Protokoll ta’ Kyoto, u, it-tieni nett, ma għandhiex tkun iktar mill-kwantità neċessarja għall-applikazzjoni stretta tal-kriterju 3 tal-Anness III tad-direttiva kkontestata. Minn dan jirriżulta li, meta l-Istati Membri jistabbilixxu l-kwantità totali ta’ kwoti li għandhom jiġu allokati, huma għandhom josservaw, mingħajr ebda marġni ta’ diskrezzjoni, “limitu massimu assolut ta’ kwoti”. Din l-interpretazzjoni hija kkonfermata mill-punt 10 tal-gwida addizzjonali tal-Kummissjoni rigward l-kriterju 3 tal-Anness III tad-direttiva kkontestata (ara l-punt 14 iktar ’il fuq).

71 Ir-raba’ u l-aħħar nett, skont l-Artikolu 12(3) u l-Artikolu 16 tad-direttiva kkontestata, l-Istati Membri għandhom, mingħajr ebda setgħa diskrezzjonali f’dan ir-rigward, minn naħa, jimponu obbligu fuq kull operatur li, l-iktar tard, sat-30 ta’ April ta’ kull sena, iċedi kwantità ta’ kwoti ekwivalenti għall-emissjonijiet totali tiegħu matul s-sena kalendarja ta’ qabel, u, min-naħa l-oħra, huma għandhom jimponu penali fil-każ ta’ nuqqas ta’ osservanza ta’ dan l-obbligu.

72 Minn dan ir-rikorrenti tikkonkludi li d-dispożizzjonijiet ikkontestati ma jħallu l-ebda marġni ta’ diskrezzjoni lill-Istati Membri fir-rigward tal-obbligi imposti fuqha u li, għaldaqstant, dawn id-dispożizzjonijiet jikkonċernawha direttament fis-sens tar-raba’ paragrafu tal-Artikolu 230 KE.

73 Ir-rikorrenti tqis li hija wkoll individwalment ikkonċernata mid-dispożizzjonijiet ikkontestati. L-ewwel nett, il-leġiżlatur Komunitarju għandu jieħu inkunsiderazzjoni l-konsegwenzi gravi li jirriżultaw minnhom għas-sitwazzjoni partikolari tar-rikorrenti u, it-tieni nett, hija tifforma parti minn kategorija magħluqa, magħmula minn numru limitat ta’ produtturi tal-ħadid mhux maħdum jew tal-azzar affettwati mill-imsemmija dispożizzjonijiet.

74 Fl-ewwel lok, skont ir-rikorrenti, l-obbligu tal-leġiżlatur Komunitarju li jieħu inkunsiderazzjoni l-konsegwenzi li l-att li jkun ser jadotta jista’ jkollu fuq is-sitwazzjoni ta’ ċerti individwi huwa ta’ natura li jindividwalizzahom (sentenzi Piraiki-Patraiki et vs Il-Kummissjoni, punt 54 iktar ’il fuq, punt 19; Sofrimport vs Il-Kummissjoni, punt 54 iktar ’il fuq, punt 11, u Codorníu vs Il-Kunsill, punt 54 iktar ’il fuq, punt 20); dan l-obbligu jista’ jirriżulta minn dispożizzjoni partikolari tat-Trattat KE (sentenza Antillean Rice Mills et vs Il-Kummissjoni, punt 54 iktar ’il fuq, punt 67), jew minn dispożizzjoni legali superjuri oħra (sentenza UEAPME vs Il-Kunsill, punt 54 iktar ’il fuq, punt 90), bħall-prinċipju ta’ proporzjonalità, il-prinċipju ta’ trattament ugwali u d-drittijiet fundamentali.

75 F’dan ir-rigward ir-rikorrenti ssostni, essenzjalment, li b’ħarsien tal-prinċipji ta’ proporzjonalità u ta’ trattament ugwali, kif ukoll tad-dritt tagħha ta’ proprjetà u tal-libertà tagħha li twettaq attività ekonomika, il-leġiżlatur Komunitarju kellu jieħu inkunsiderazzjoni l-effetti gravi ħafna li d-direttiva kkontestata seta’ jkollha fuq is-sitwazzjoni partikolari tagħha. Għalhekk, billi, kuntrarjament għall-proposti oriġinali tal-Parlament u tal-Kummissjoni, huwa naqas milli jinkludi setturi oħra fl-Anness I tad-direttiva kkontestata – b’mod partikolari s-setturi kompetituri tal-metall mhux tal-ħadid u tal-prodotti kimiċi – il-leġiżlatur Komunitarju kiser il-prinċipji ta’ trattament ugwali u ta’ żamma ta’ kompetizzjoni mhux distorta. Huwa kiser ukoll id-dritt ta’ proprjetà u l-libertà ta’ stabbiliment tar-rikorrenti kif ukoll il-libertà tagħha li twettaq attività ekonomika u l-prinċipju ta’ proporzjonalità billi ma għarafx li huwa teknikament u ekonomikament impossibbli għall-prodotturi tal-ħadid mhux maħdum jew tal-azzar li jnaqqsu iktar l-emissjonijiet ta’ CO 2 . Billi għamel dan, il-leġiżlatur Komunitarju impona piż sproporzjonat fuq ir-rikorrenti li jqiegħed l-eżistenza tagħha f’riskju peress li hija ssir neċessarjament “xerrej nett ta’ kwoti” mingħajr il-possibbiltà li tgħaddi l-ispejjeż relatati lill-klijenti tagħha. Barra minn hekk, id-dispożizzjonijiet ikkontestati huma sproporzjonati peress li ma humiex akkumpanjati b’miżuri li, tal-inqas, itaffu l-konsegwenzi drammatiċi tagħhom għar-rikorrenti, bħal mekkaniżmu ta’ kontroll tal-prezzijiet tal-kwoti jew l-possibbiltà tat-trasferiment transkonfinali tagħhom fi ħdan l-istess grupp ta’ impriżi. Fin-nuqqas ta’ possibbiltà ta’ trasferiment, li jaffettwa serjament l-isforzi ta’ ristrutturazzjoni tar-rikorrenti u l-kompetittività tagħha, id-direttiva kkontestata taffettwa wkoll id-dritt tagħha ta’ proprjetà u l-libertà ta’ stabbiliment tagħha. Ir-rikorrenti tispeċifika li r-restrizzjoni inaċċettabbli fuq il-libertà ta’ stabbiliment tagħha, li tirriżulta min-nuqqas ta’ dispożizzjoni, fid-direttiva kkontestata, li tippermetti t-trasferiment transkonfinali tal-kwoti ta’ emissjonijiet bejn id-diversi stallazzjonijiet tal-istess grupp ta’ impriżi, ma tistax tiġi mtaffija bl-argument li estensjoni tal-kapaċitajiet ta’ produzzjoni ta’ stallazzjoni tista’ tibbenefika mid-dispożizzjonijiet ta’ allokazzjoni għal “min jidħol ġdid” peress li dan il-benefiċċju huwa suġġett għad-diskrezzjoni tal-Istat Membri ospitanti kkonċernat.

76 Fit-tieni lok, ir-rikorrenti ssotni li hija tifforma parti minn kategorija magħluqa ta’ impriżi partikolarment affettwati mid-direttiva kkontestata. Fl-Unjoni bi ħmistax-il Stat Membru, kien hemm biss ħmistax-il impriża jew grupp ta’ impriżi li kienu joperaw l-istallazzjonijiet ta’ produzzjoni tal-ħadid mhux maħdum jew tal-azzar, jiġifieri, ir-rikorrenti, Corus, ThyssenKrupp, HKM, Riva, Luccini, SSAB, Voest Alpine, Salzgitter, Duferco, Rauttaruukki, Fundia, Saint-Gobain, DHS u Neue Maxhütte, li wara l-1 ta’ Mejju 2004 ngħaqdu magħhom ħames produtturi tal-ħadid mhux maħdum jew tal-azzar mill-għaxar Stati Membri l-ġodda, jiġifieri, Ispat Polska, Czech Steel Company, Moravia Steel, Dunaferr Dunai u US Steel Košice. Madankollu, it-tkabbir tal-Unjoni biss ma jistax iċaħħad lil dan il-grupp mill-kwalità ta’ kategorija magħluqa fis-sens tal-ġurisprudenza, peress li dan it-tkabbir kien previst fl-Artikolu 2 tal-Att li jirrigwarda l-kondizzjonijiet tal-adeżjoni tar-Repubblika Ċeka, ir-Repubblika tal-Estonja, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, ir-Repubblika tal-Ungerija, ir-Repubblika ta’ Malta, ir-Repubblika tal-Polonja, ir-Repubblika tas-Slovenja u r-Repubblika tas-Slovakkja u l-aġġustamenti għat-trattati li fuqhom hija stabbilita l-Unjoni Ewropea (ĠU 2003, L 236, p. 33) qabel id-dħul fis-seħħ tad-direttiva kkontestata. Barra minn hekk, il-produtturi l-ġodda huma de facto esklużi, peress li d-dħul fis-suq permezz tat-twaqqif ta’ attivitajiet ġodda bl-użu ta’ kalkari ta’ funderija ma huwiex ekonomikament vijabbli. Fil-fatt, wara d-dħul fis-seħħ tad-direttiva kkontestata u fid-dawl tat-tnaqqis tan-numru ta’ kalkari ta’ funderija fl-Unjoni mill-1975, produttur ġdid ma jistax jistabbilixxi lilu nnifsu fuq is-suq ħlief permezz ta’ akkwiżizzjoni.

77 Skont ir-rikorrenti, is-“sitwazzjoni unika magħluqa” ta’ dan il-grupp ta’ produtturi, li tiddistingwihom minn kull persuna oħra, tirriżulta mill-fatt li, fil-futur prevedibbli, għal raġunijiet tekniċi, bid-differenza mis-sitwazzjoni tas-setturi ekonomiċi l-oħra kkonċernati, bħas-settur tas-siment, tal-enerġija, tal-karta u tal-ħġieġ, il-produtturi tal-ħadid mhux maħdum jew tal-azzar ma humiex ser ikunu f’pożizzjoni li jnaqqsu l-emissjonijiet ta’ CO 2 b’mod sinjifikattiv skont l-għanijiet tad-direttiva kkontestata. Konsegwentement, il-produtturi li jappartjenu għal dan il-grupp ma jistgħux, fil-verità, jagħżlu bejn it-tnaqqis ta’ emissjonijiet u x-xiri ta’ kwoti addizzjonali, b’mod li jsiru neċessarjament “xerrejja netti ta’ kwoti”. Fil-proċess ta’ produzzjoni tal-azzar, l-emissjonijiet ta’ CO 2 huma inevitabbli minħabba l-użu tal-faħam bħala materja prima u mhux bħala kombustibbli. Għaldaqstant, ma teżistix soluzzjoni alternattiva li hija ekonomikament vijabbli sabiex jitnaqqsu l-emissjonijiet ta’ CO 2 , billi, pereżempju jintuża kombustibbli ieħor bħall-gass naturali. Il-perfezzjonament tat-teknoloġija tal-kalkari ta’ funderija fir-rigward tal-enerġija li jipproduċu qed jilħaq il-limitu teoretiku tiegħu, iżda xorta waħda għadu jkun hemm emissjonijiet ta’ żewġ tunnellati ta’ CO 2 għal kull tunnellata ta’ azzar prodotta. Tnaqqis fl-emissjonijiet addizzjonali huwa possibbli biss permezz ta’ progress tekniku li l-iżvilupp tiegħu jieħu tal-inqas 20 sa 30 sena. Min-naħa l-oħra, ma huwiex possibbli li titnaqqas il-produzzjoni peress li, għal raġunijiet tekniċi, jeħtieġ li l-kalkari ta’ funderija joperaw dejjem fuq livell imqarreb għall-kapaċità sħiħa tagħhom.

78 Ir-rikorrenti ssostni li skont studji li saru, matul madwar il-ħamsa u għoxrin sena li ġejjin, l-operaturi tal-kalkari ta’ funderija jkollhom ikomplu jużaw it-teknoloġiji eżistenti, li ftit hemm possibbiltà li jinbidlu peress li sallum kull tentattiv sabiex jiġu sostitwiti sfaxxa minħabba raġunijiet tekniċi u/jew ekonomiċi. Hija żżid tgħid li, kuntrarjament għal dak li jallega l-Kunsill, it-tnaqqis fl-emissjonijiet li wettqet sal-2002 ma kienx ir-riżultat ta’ progress tekniku, iżda kien prinċipalment dovut għall-għeluq ta’ ħames kalkari ta’ funderija, għaż-żieda fil-kapaċità tal-istallazzjonijiet l-oħra kif ukoll għas-sostituzzjoni tal-metall mhux maħdum tal-Lorraine ma’ dak Brażiljan bħala materja prima li tipproduċi iktar enerġija. Bl-istess mod, l-għan ta’ tnaqqis tar-rikorrent għall-perijodu bejn l-2008 u l-2012 kellu jintlaħaq permezz tal-għeluq ta’ stallazzjonijiet flimkien mat-trasferiment tal-produzzjoni lejn stallazzjonijiet fi Stati Membri oħra.

79 Barra minn hekk, ir-rikorrenti ssostni li s-settur tal-azzar huwa l-uniku wieħed mill-erba’ setturi koperti mill-Anness I tad-direttiva kkontestata li jkollu jiffaċċja kompetizzjoni minn setturi oħra li ma humiex koperti mill-imsemmija direttiva, jiġifieri dawk tal-metalli mhux tal-ħadid u tal-materjali tal-plastik. Din is-sitwazzjoni kompetittiva li hija żvantaġġanti ħafna għall-produtturi tal-ħadid mhux maħdum jew tal-azzar hija iktar gravi, l-ewwel nett, minħabba domanda “konċentrata ħafna”, b’mod partikolari, dik tal-industrija tal-vetturi, u, it-tieni nett, minħabba kompetizzjoni intensa li tirriżulta mis-setturi mhux inklużi fid-direttiva kkontestata u minn produtturi tal-azzar minn pajjiżi terzi, bħall-Istati Uniti tal-Amerika, li ma humiex suġġetti għall-obbligi li joħorġu mill-Protokoll ta’ Kyoto u li jirrappreżentaw 65 % tal-produzzjoni dinjija. Għaldaqstant, il-produtturi Ewropej tal-azzar ma humiex f’pożizzjoni li jgħaddu l-ispejjeż tal-produzzjoni kkawżati mill-bżonn li jinxtraw kwoti ta’ CO 2 lill-klijenti tagħhom, li jaffettwa iktar il-qligħ tagħhom li huwa diġà dgħajjef. F’dan ir-rigward, is-sitwazzjoni kompetittiva tas-setturi l-oħra inklużi fl-Anness I tad-direttiva kkontestata hija differenti. Pereżempju, fid-dawl tal-fatt li l-prezzijiet tal-elettriku huma mistennija jogħlew, il-prodotturi tal-enerġija għandhom il-possibbiltà li jgħaddu kwalunkwe żieda fl-ispejjeż tagħhom ta’ produzzjoni lill-klijenti tagħhom u b’hekk itejbu kunsiderevolment il-qligħ tagħhom.

80 Ir-rikorrenti tispeċifika li, min-naħa l-oħra, lanqas iż-żieda reċenti fil-prezz tal-azzar ma tqegħda f’pożizzjoni li tgħaddi ż-żieda fl-ispejjeż ta’ produzzjoni, minħabba l-bżonn li tixtri kwoti ta’ emissjonijiet, lill-klijenti tagħha. Din iż-żieda fil-prezzijiet hija biss ir-riżultat tal-ispiża, li qegħda dejjem tikber, tal-materji prima u tat-trasport fuq livell dinji. Madankollu, fuq l-iskala dinjija, il-produtturi Ewropej tal-ħadid mhux maħdum jew tal-azzar huma kkonfrontati b’kompetizzjoni qawwija mill-produtturi ta’ pajjiżi terzi li, jew bħall-Istati Uniti tal-Amerika, il-Commonwealth tal-Awstralja u r-Repubblika tat-Turkija ma rratifikawx il-Protokoll ta’ Kyoto, jew bħar-Repubblika tal-Indja, ir-Repubblika Populari taċ-Ċina u r-Repubblika Federattiva tal-Brażil, irratifikaw il-Protokoll ta’ Kyoto, iżda ma humiex meħtieġa mill-ewwel li jnaqqsu l-emissjonijiet tagħhom ta’ CO 2 (Anness B tal-Protokoll ta’ Kyoto) jew għandhom biss l-obbligu, skont il-Protokoll ta’ Kyoto, li jżommu l-livell attwali ta’ emissjonijiet, kif inhu l-każ tal-Federazzjoni tar-Russja u l-Ukraina. Għaldaqstant, il-produtturi Ewropej tal-ħadid mhux maħdum jew tal-azzar huma l-uniċi li jsostnu spejjeż addizzjonali ta’ produzzjoni minħabba l-implementazzjoni tal-Protokoll ta’ Kyoto filwaqt li jibqgħu kontinwament esposti għal pressjoni kompetittiva dejjem iktar qawwija minn importazzjonijiet tal-azzar minn pajjiżi terzi li l-kwantità tagħhom tiddependi mil-livell tal-prezz fuq is-suq Ewropew. Ir-rikorrenti żżid tgħid li, tenut kont tal-fatt li l-ispiża attwali tal-kwota ta’ emissjonijiet għal kull tunnellata ta’ CO 2 mitfugħa fl-arja huwa ta’ EUR 26, il-produzzjoni ta’ tunnellata ta’ azzar, li tinvolvi l-emissjonijiet ta’ madwar żewġ tunnellati ta’ CO 2 , tiġġenera spiża addizzjonali ta’ EUR 52, filwaqt li l-prezz tat-trasport globali ta’ tunnellata ta’ azzar normalment ma jaqbiżx EUR 20. Ir-rikorrenti żżid tgħid li bid-differenza mill-produtturi tal-ħadid mhux maħdum jew tal-azzar, il-produtturi tal-enerġija, b’mod partikolari, dawk stabbiliti fil-Ġermanja u fir-Renju Unit, jieħdu inkunsiderazzjoni l-valur tal-kwoti ta’ emissjonijiet miksuba mingħajr ħlas meta jistabbilixxu l-prezzijiet tal-elettriku sabiex ikollhom qligħ eċċezzjonali.

81 Mill-kunsiderazzjonijiet preċedenti r-rikorrenti tikkonkludi li l-produtturi tal-ħadid mhux maħdum jew tal-azzar stabbiliti fl-Unjoni jinsabu f’“sitwazzjoni unika magħluqa” li tiddistingwihom minn kull persuna oħra. Din is-sitwazzjoni ssir iktar gravi minħabba l-fatt li d-direttiva kkontestata la tipprovdi limitu massimu u lanqas mekkaniżmu ta’ kontroll tal-prezzijiet tal-kwoti ta’ emissjonijiet. Skont studji reċenti, il-produtturi tal-ħadid mhux maħdum jew tal-azzar isibu ruħhom ikkonfrontati bi prezz ta’ kwota li jippermetti li tintefa’ fl-arja tunnellata ta’ CO 2 li jkun bejn EUR 20 u 60 u anki iktar, meta mqar prezz ta’ EUR 20 jeskludi kull qligħ gross tas-settur tal-azzar.

82 Fit-tielet lok, ir-rikorrenti tqis li, peress li hija l-ikbar produttur tal-ħadid mhux maħdum u tal-azzar fl-Ewropa – bi produzzjoni ta’ 40 miljun tunnellata ta’ azzar, segwita minn Thyssen-Krupp (17-il miljun) u Corus (16-il miljun) – hija affettwata b’mod partikolarment gravi mid-direttiva kkontestata. Permezz tal-użu ta’ teknoloġija avvanzata ħafna ta’ kalkari ta’ funderija, ir-rikorrenti diġà naqset l-emissjonijiet tagħha ta’ gassijiet serra, inklużi ta’ CO 2 , bi proporzjon ferm ikbar minn dak ta’ 8 % indikat fil-Protokoll ta’ Kyoto, jiġifieri ta’ 19 % f’ċifri assoluti u ta’ 24 % f’ċifri relattivi (għal kull tunnellata ta’ azzar prodott) mill-1990 u ma tistax, għar-raġunijiet tekniċi indikati fil-punti 75 u 76 iktar ’il fuq, tkompli tnaqqas, b’mod sinjifikattiv, l-emissjonijiet ta’ CO 2 . Barra minn hekk, fl-2002, mill-operat tal-kalkari ta’ funderija, ir-rikorrenti kisbet qligħ gross ta’ EUR 16 u qligħ nett ta’ EUR 4 għal kull tunnellata ta’ CO 2 mitfugħa fl-arja. Minn dan isegwi li, anki bl-iktar prezz baxx, skont stima attwali, ta’ EUR 20 għal kull kwota ta’ emissjonijiet, li jikkorrispondi għal spiża addizzjonali ta’ EUR 40 għal kull tunnellata ta’ azzar, il-produzzjoni ssir waħda li ma tħallix qligħ għar-rikorrenti tant li ma huwiex ser ikun iktar possibbli għaliha li tkompli topera l-istallazzjonijiet tagħha fl-Ewropa.

83 Fir-raba’ lok, ir-rikorrenti hija l-uniku produttur Ewropew tal-ħadid mhux maħdum u tal-azzar li hija kkonfrontata bi problema partikolari maħluqa mid-direttiva kkontestata minħabba l-fatt li qed ssir ristrutturazzjoni fi ħdan il-grupp tagħha u dan sabiex ittejjeb il-kompetittività tagħha. Din ir-ristrutturazzjoni, li bdiet bil-konċentrazzjoni tal-2001 (ara l-punt 30 iktar ’il fuq), jiġifieri qabel l-adozzjoni tad-direttiva kkontestata, kienet tinvolvi l-għeluq ta’ stallazzjonijiet jew it-tnaqqis ta’ kapaċitajiet ta’ produzzjoni li jħallu inqas qligħ fi Stat Membru u ż-żieda korrispondenti ta’ kapaċitajiet ta’ produzzjoni fi stallazzjonijiet li jħallu iktar qligħ fi Stati Membri oħra. Din is-sitwazzjoni hija speċifika għar-rikorrenti u tiddistingwiha mill-produtturi l-oħra kollha tal-ħadid mhux maħdum jew tal-azzar li għandhom l-istallazzjonijiet tagħhom fi Stat Membru wieħed biss. L-unika eċċezzjoni hija Corus li għandha stallazzjonijiet stabbiliti fir-Renju Unit u fil-Pajjiżi l-Baxxi, iżda li diġà ottimizzat il-produzzjoni tagħha. Madankollu, id-direttiva kkontestata tikkomprometti gravement din ir-ristrutturazzjoni billi ma timponix obbligu fuq l-Istati Membri sabiex jippermettu t-trasferiment transkonfinali tal-kwoti ta’ stallazzjoni li jkollha tagħlaq, lejn stallazzjonijiet oħra stabbiliti fi Stati Membri oħra. Għaldaqstant, il-Gvern Belġjan u dak Ġermaniż diġà informaw lir-rikorrenti li fil-każ ta’ għeluq, hija titlef il-kwoti tagħha għall-istallazzjonijiet stabbiliti fil-Vallonja (il-Belġju) u fi Bremen (il-Ġermanja), b’mod li hija ma tkunx tista’ tittrasferixxi dawn il-kwoti lejn l-istallazzjonijiet tagħha stabbiliti fi Spanja u fi Franza, fejn hija kienet pprevediet żieda korrispondenti ta’ kapaċitajiet ta’ produzzjoni. Bl-istess mod, il-PNA Ġermaniż u l-ewwel sentenza tal-Artikolu 10(1) tal-abbozz ta’ liġi Ġermaniża dwar l-allokazzjoni tal-kwoti matul l-ewwel perijodu ta’ allokazzjoni jipprovdu għall-annullament tal-kwoti fil-każ ta’ għeluq ta’ stallazzjoni, ħlief jekk l-operatur iwaqqaf stallazzjoni oħra fil-Ġermanja (u mhux fi Stat Membru ieħor). Bl-istess mod, il-PNA Franċiż jipprovdi li operatur jista’ jżomm il-kwoti ta’ stallazzjoni magħluqa fil-każ biss li l-attività tagħha tiġi ttrasferita lejn stallazzjoni stabbilita fit-territorju Franċiż. B’hekk, ir-rikorrenti hija mġiegħla taġixxi kontra l-għan tagħha ta’ ristrutturazzjoni u ta’ titjib tal-kompetittività tagħha. Hija jkollha tixtri kwoti ta’ emissjonijiet addizzjonali sabiex tkopri l-kapaċitajiet ta’ produzzjoni li jkun beħsieba tagħlaq u tittrasferixxihom lejn stallazzjonijiet stabbiliti fi Stati Membri oħra u tibqa’ topera stallazzjonijiet li jħallu inqas qligħ bil-għan biss li ma titlifx il-kwoti diġà allokati.

84 Ir-rikorrenti żżid tgħid li hija wkoll l-uniku operatur mis-setturi kollha msemmija fl-Anness I tad-direttiva kkontestata li hija kkonfrontata bil-problema tat-trasferiment transkonfinali ta’ kapaċitajiet ta’ produzzjoni bejn l-istallazzjonijiet stabbiliti f’diversi Stati Membri. Din il-problema ma taffettwax is-setturi tas-siment, tal-ħġieġ, tal-enerġija u tal-karta li, b’differenza mill-istallazzjonijiet ta’ produzzjoni tal-azzar, l-istallazzjonijiet tagħhom huma stabbiliti qrib il-klijenti tagħhom jew f’żoni li joffru materji prima fi kwantitajiet suffiċjenti. Konsegwentement, għall-produtturi ta’ dawn is-setturi, l-għeluq ta’ stallazzjoni fi Stat Membru u t-trasferiment tal-produzzjoni fi Stat Membru ieħor ma hijiex għażla plawsibbli.

85 Madankollu, fid-dawl tal-libertà ta’ stabbiliment, ma hemm ebda ġustifikazzjoni għaliex il-kwistjoni dwar sa fejn it-trasferimenti transkonfinali jkunu possibbli, għandha titħalla fid-diskrezzjoni tal-Istati Membri. Dan iktar u iktar meta jeżistu inċentivi ekonomiċi u politiċi sinjifikattivi sabiex l-Istati Membri ma jippermettux tali trasferiment ta’ kapaċitajiet ta’ produzzjoni, inkluż dak ta’ kwoti ta’ emissjonijiet relatati. L-ewwel nett, l-Istat Membru li inizjalment ikun alloka dawn il-kwoti, ma għandu ebda interess li jiffaċilita tali trasferiment sabiex imbagħad iġarrab, fit-territorju tiegħu, it-telf tal-kapaċitajiet ta’ produzzjoni kkonċernati u tal-impjiegi relatati flimkien mal-kwoti li jkunu diġà ġew allokati. It-tieni nett, l-Istat Membru li huwa d-destinazzjoni ta’ tali trasferiment, b’mod partikolari meta jkun Stat żgħir, ma għandux neċessarjament interess li jalloka kwoti mingħajr ħlas lil dak li jidħol ġdid fis-suq minħabba r-riskju li jaqbeż il-limitu massimu nazzjonali tiegħu ta’ kwoti, u konsegwentement, li jikser l-obbligi tiegħu ta’ tnaqqis taħt id-Deċiżjoni 2002/358 u l-Protokoll ta’ Kyoto. Kif jirriżulta mill-punt 5 tal-Anness 4 tal-gwida addizzjonali tal-Kummissjoni (ara l-punt 14 iktar ’il fuq), dawn ir-riżervi huma kkonfermati mill-fatt li l-biċċa l-kbira tal-Istati Membri ma jippermettux it-trasferiment transkonfinali tal-kwoti. F’din il-gwida, il-Kummissjoni stess tiġbed l-attenzjoni għal din il-problema billi tosserva li, matul l-ewwel perijodu ta’ allokazzjoni, l-Istati Membri adottaw diversi dispożizzjonijiet li jikkonċernaw ir-riżervi għal dawk li jidħlu ġodda fis-suq, l-għeluq tal-istallazzjonijiet u t-trasferimenti, fatt li jikkontribwixxi għal kumplessità kbira u għal nuqqas ta’ trasparenza fis-suq intern u joħloq wkoll riskju ta’ distorsjoni tal-kompetizzjoni. Il-Kummissjoni kkonkludiet li jeħtieġ li jiġu kkunsidrati l-possibbiltà ta’ stabbiliment ta’ riżerva Komunitarja kif ukoll l-armonizzazzjoni tad-dispożizzjonijiet amministrattivi applikabbli għal dawk li jidħlu ġodda fis-suq, għall-għeluq tal-istallazzjonijiet u għat-trasferimenti transkonfinali fis-suq intern (Anness 7 tal-gwida addizzjonali tal-Kummissjoni). Ir-rikorrenti tinvoka wkoll studju li permezz tiegħu ġie stabbilit li, fl-iskema għall-iskambju ta’ kwoti, tenut kont tal-interess tal-Istati Membri li jżommu l-bażi tat-taxxa u l-impjiegi marbuta mal-istallazzjonijiet stabbiliti fit-territorju tagħhom, ikun loġiku għalihom li, jew jieħdu lura l-kwoti mingħand l-istallazzjonijiet li jagħlqu, jew tal-inqas jissuġġettaw iż-żamma ta’ dawn il-kwoti għall-kundizzjoni li tinfetaħ stallazzjoni ġdida fit-territorju tagħhom sabiex jevitaw li l-operatur jitlaq mill-pajjiż. Madankollu, tista’ tirriżulta kompetizzjoni rregolata li tkun ineffikaċi ekonomikament, u mhux mixtieqa politikament mill-Istati Membri sabiex ikunu jistgħu jżommu u jattiraw lill-investituri. Għal dawn ir-raġunijiet, il-konklużjoni ta’ dan l-istudju hija li jeħtieġ li jkun hemm armonizzazzjoni fuq livell Komunitarju tad-dispożizzjonijiet li jippermettu lill-istallazzjonijiet sabiex iżommu l-kwoti tagħhom anki fil-każ ta’ għeluq ta’ stallazzjoni. Konsegwentement, skont ir-rikorrenti, l-effikaċja tal-libertà ta’ stabbiliment tista’ tiġi salvagwardjata biss permezz tal-intervent tal-leġiżlatur Komunitarju nnifsu.

86 Fil-ħames lok, ir-rikorrenti tqis li hija partikolarment affettwata mid-direttiva kkontestata minħabba kuntratti għal żmien twil li ilha ħafna li kkonkludiethom ma’ stazzjonijiet tal-enerġija elettrika li, parti minnhom, ma jappartjenux lill-grupp tagħha, u li jikkonċernaw il-provvista tal-gass għall-kalkari ta’ funderija li jkun fih monossidu tal-karbonu, CO 2 u nitroġenu, għall-produzzjoni tal-enerġija elettrika. Fid-dawl tal-Artikolu 3(b) u (e) tad-direttiva kkontestata, ir-rikorrenti tistaqsi jekk il-kwoti ta’ emissjonijiet inkwistjoni għandhomx jiġu allokati lilha jew lill-istazzjon tal-enerġija elettrika. Fil-każ li dawn il-kwoti jiġu allokati lill-istazzjon tal-enerġija elettrika, is-sitwazzjoni tar-rikorrenti terġa’ tiggrava peress li, jekk ikun il-każ, hija jkollha tikseb il-kwoti neċessarji fuq is-suq tal-iskambju jew, fil-każ li l-istazzjon tal-enerġija elettrika ma jibqax jixtri provvisti minn għandha, hija jkollha taħraq il-gassijiet tagħha tal-kalkari ta’ funderija mingħajr, madankollu, ma jkollha n-numru korrispondenti ta’ kwoti. Minn dan jirriżulta żvantaġġ kompettiv serju għar-rikorrenti meta mqabbla mal-kompetituri tagħha li jużaw l-istazzjonijiet tal-enerġija elettrika tagħhom.

87 Fis-sitt u fl-aħħar lok, ir-rikorrenti ssostni li, minħabba l-fatt li ġiet partikolarment affettwata mid-dispożizzjonijiet inkwistjoni, hija kienet involuta mill-qrib fil-proċedura leġiżlattiva, b’mod partikolari matul laqgħat differenti ma’ rappreżentanti tal-Kummissjoni, tal-Parlament u tal-Kunsill. F’dan il-qafas, numru ta’ oġġezzjonijiet ippreżentati minnha, għall-ewwel, kienu ttieħdu inkunsiderazzjoni iżda finalment ġew miċħuda mingħajr ebda motivazzjoni.

88 Fid-dawl tal-kunsiderazzjonijiet preċedenti, ir-rikorrenti tikkonkludi li hija stabbilixxiet l-eżistenza ta’ diversi elementi li huma partikolari għaliha u li jiddistingwuha minn kull persuna oħra, b’mod li jrendi t-talba tagħha għal anullament skont ir-raba’ paragrafu tal-Artikolu 230 KE ammissibbli.

89 Fir-rigward tal-eċċezzjoni ta’ inammissibbiltà, imressqa mill-Parlament, għal dak li jirrigwarda t-talba għall-annullament parzjali tad-direttiva kkontestata, ir-rikorrenti ssostni li hija ma hijiex titlob it-tneħħija kompluta tad-dispożizzjonijiet ikkontestati, iżda qegħda titlob sempliċement li ma jkunux applikabbli għall-istazzjonijiet tal-produzzjoni tal-ħadid mhux maħdum jew tal-azzar. Għaldaqstant, din it-talba ma tinvolvi ebda tibdil fl-iskema għall-iskambju ta’ kwoti għas-setturi l-oħra koperti mill-Anness I tad-direttiva kkontestata. Fil-fatt, il-kamp ta’ applikazzjoni tad-direttiva kkontestata jista’, jew jiġi estiż għas-setturi tal-metalli mhux tal-ħadid u tal-prodotti kimiċi, jew jiġi limitat, mingħajr ma dan jaffettwa l-funzjonament u s-sustanza stess tal-iskema għall-iskambju ta’ kwoti. Għaldaqstant, l-unika konsegwenza tal-annullament parzjali mitlub tkun it-tneħħija tal-parti – distinta u kjarament iddefinita – tal-Anness I tad-direttiva kkontestata li tirrigwarda l-istallazzjonijiet tal-produzzjoni tal-ħadid mhux maħdum jew tal-azzar.

90 Skont ir-rikorrenti, anki jekk jiġi kkunsidrat li d-dispożizzjonijiet ikkontestati ma jistgħux jiġu separati mid-direttiva kkontestata sħiħa, it-talba għal annullament xorta waħda hija ammissibbli. Fil-fatt, jekk l-annullament parzjali ma jkunx possibbli, din it-talba għandha tiġi interpretata bħala li hija għall-annullament tad-direttiva kkontestata kollha. Din l-evalwazzjoni tirriżulta mill-bżonn li t-talbiet jiġu interpretati fid-dawl tal-kuntest tagħhom u tal-għanijiet tar-rikors li huwa intiż li jġib fit-tmiem il-ksur tad-drittijiet fundamentali tar-rikorrenti. Fil-każ li l-Qorti Ġenerali ma tadottax l-approċċ difiż fil-punt 87 iktar ’il fuq, ir-rikorrenti titlob, sussidjarjament, l-annullament sħiħ tad-direttiva kkontestata, li huwa possibbli wkoll wara li jkun ġie ppreżentat ir-rikors.

91 Mill-kunsiderazzjonijiet kollha preċedenti, ir-rikorrenti tikkonkludi li t-talba għal annullament hija ammissibbli.

92 Fl-osservazzjonijiet tagħha fuq il-konsegwenzi li għandhom jitnisslu mid-dħul fis-seħħ tar-raba’ paragrafu tal-Artikolu 263 TFUE, ir-rikorrenti tosserva, essenzjalment, minn naħa, li din id-dispożizzjoni hija applikabbli f’din il-proċedura, u, min-naħa l-oħra, li d-direttiva kkontestata, mill-kontenut tagħha, tikkostitwixxi att leġiżlattiv fis-sens ta’ din id-dispożizzjoni minħabba li d-dispożizzjonijiet ikkontestati ma jħallu ebda marġni ta’ diskrezzjoni lill-Istati Membri dwar l-implementazzjoni tagħhom, b’tali mod li jiddispensaw lir-rikorrenti mill-prova tal-interess individwali tagħha bl-imsemmija direttiva.

B – Il-kunsiderazzjonijiet tal-Qorti Ġenerali

93 Skont ir-raba’ paragrafu tal-Artikolu 230 KE, kull persuna fiżika jew ġuridika tista’ tippreżenta rikors kontra d-deċiżjonijiet li jkunu indirizzati lilha u kontra d-deċiżjonijiet li, għalkemm fil-forma ta’ regolament jew ta’ deċiżjoni indirizzata lil xi persuna oħra, ikunu jikkonċernawha direttament u individwalment.

94 Skont ġurisprudenza stabbilita, il-fatt biss li din id-dispożizzjoni tat-Trattat ma tirrikonoxxix espressament l-ammissibbiltà ta’ rikors għal annullament ippreżentat minn individwu kontra direttiva fis-sens tat-tielet paragrafu tal-Artikolu 249 KE ma huwiex biżżejjed sabiex tali rikors jiġi ddikjarat inammissibbli. Fil-fatt, l-istituzzjonijiet Komunitarji ma jistgħux jeskludu l-protezzjoni ġudizzjarja offruta lill-individwi mit-Trattat sempliċement bl-għażla tal-forma tal-att inkwistjoni, anki jekk din tkun ta’ direttiva (digrieti tal-Qorti Ġenerali tal-10 ta’ Settembru 2002, Japan Tobacco u JT International vs Il-Parlament u Il-Kunsill, T‑223/01, Ġabra p. II‑3259, punt 28; tat-30 ta’ April 2003, Villiger Söhne vs Il-Kunsill, T‑154/02, Ġabra p. II‑1921, punt 39; tas-6 ta’ Settembru 2004, SNF vs Il-Kummissjoni, T‑213/02, Ġabra p. II‑3047, punt 54, u tal-25 ta’ April 2006, Kreuzer Medien vs Il-Parlament u Il-Kunsill, T‑310/03, mhux ippubblikat fil-Ġabra, punti 40 u 41). Bl-istess mod, il-fatt biss li d-dispożizzjonijiet ikkontestati jifformaw parti minn att ta’ applikazzjoni ġenerali li jikkostitwixxi direttiva vera u mhux deċiżjoni, fis-sens tar-raba’ paragrafu tal-Artikolu 249 KE, adottat fil-forma ta’ direttiva, ma huwiex biżżejjed fih innifsu sabiex tiġi eskluża l-possibbiltà li dawn id-dispożizzjonijiet ikunu jistgħu jikkonċernaw individwu direttament u individwalment (ara, f’dan is-sens, id-digriet Japan Tobacco u JT International vs Il-Parlament u Il-Kunsill, iċċitat iktar ’il fuq, punt 30, u tas-6 ta’ Mejju 2003, Vannieuwenhuyze-Morin vs Il-Parlament u Il-Kunsill, T‑321/02, Ġabra p. II‑1997, punt 21).

95 F’dan il-każ, jeħtieġ li jiġi kkonstatat li d-direttiva kkontestata, kemm minħabba l-forma tagħha kif ukoll minħabba l-kontenut tagħha, hija att ta’ applikazzjoni ġenerali li japplika għal sitwazzjonijiet iddeterminati oġġettivament u li jipproduċu effetti legali fir-rigward ta’ kategorija ta’ persuni previsti b’mod ġenerali u astratt, jiġifieri l-operaturi tal-istallazzjonijiet kollha li jwettqu attività indikata fl-Anness I tad-diret